text:
teamaruba
-
Asunción2022
Ceremonia di Despedida pa delegacion di Aruba
Ceremonia di Despedida pa e delegacion di Aruba cu lo competi na e Weganan Suramericano, Asuncion 2022 na Paraguay. Diaranzon…Read More »
-
Asunción2022
Atlentanan di Asuncion2022 ta conoci
Atletanan cu lo representa Aruba na Asuncion 2022 ta conoci Awe na 20 dia leeuw di e inicio di e…Read More »
-
Asunción2022
Workshop Nutricion pa Atletanan
Workshop di nutricion pa atleta nan cu ta rumbo pa Weganan di Asuncion 2022 Diasabra ultimo na oficina di IBISA…Read More »
-
Anti-Doping
Comision Anti-doping a tene charla di informacion
Dialuna anochi e Comision Anti-Doping a tene un anochi di informacion pa e delgacion di Aruba cu lo ta biahando…Read More »
-
Rosario2022
Hefe di Mission pa Rosario2022 ta conoci
Hefe di Mission pa e weganan di Rosario 2022 ta conoci E Juegos Suramericanos de la Juventud 2022, lo tuma…Read More »
-
News
Training di Tiro a start
Atleta di tiro Philip Elhage a termina su prome entrenamento na Tokyo Awe merdia (ora di Tokyo) a tuma lugar…Read More »
-
News
Delegacion ta reuni den e Villa
Delegacion Olimpico di Aruba a reuni den e Villa Olimpico na Tokyo, Japon Diadomingo den oranan di anochi a tuma…Read More »
-
News
Uniform nobo presenta na pueblo di Aruba
Comite Olimpico Arubano a presenta nan uniform na pueblo di Aruba Ayera despues cu den ora nan di atardi a…Read More »
-
News
Ceremonia Despedidad
Ceremonia di Despedida pa e delegacion di Aruba cu lo sali pa e Weganan Olimpico di Tokyo, Japon. Dialuna anochi…Read More »
-
Lima2019
Kyra ta elabora riba nan competencia
Landado artistico Kyra Hoevertsz ta elabora riba nan competencia den e Weganan Panamericano LIMA 2019. Tambe Kyra ta conta riba…Read More »


c: text/html

text: E recuperacion di Aruba su turismo ta bayendo den un direccion satisfactorio y esaki ta keda ilustra den reportahe mensual di Aruba Tourism Authority e Minister di Turismo y Salud Publico sr. Dangui Oduber ta sigura. Segun e raportahe di ATA den e luna di maart 2022 Aruba a recupera 90% di nos turismo den comparacion cu maart di 2019. Nos mercado mas importante cu ta e mercado americano a recupera den maart 2022 cu 94% vs maart 2019. Semper nos ta compara e recuperacion cu aña 2019 saliendo di e punto di bista cu aña 2019 tabata un aña record pa Aruba su turismo y ta esey Aruba tin cu yega bek y asta surpasa, segun e mandatario. Minister Oduber a sigui bisa cu luna di maart 2022 tabata e prome luna cu Aruba a logra surpasa surpasa 100 mil turista den 1 luna desde di e pandemia. Segun e cifra di registracion di e cantidad di turista cu ta drenta nos isla via aeropuerto nos a ricibi na maart 2022 mas di 104 mil turista. Otro indicacion sumamente importante ta e tourism receipt (cantidad di placa cu turistanan ta laga atras). Esaki ta un indicador hopi importante pa midi e calidad di turismo. Den esaki por a mira un recuperacion di 123% den maart 2022 vs maart 2019, cu otro palabra maart di 2022 nos a ricibi mas placa den nos economia cu na maart 2019 asina Minister Oduber a indica. Segun e proyeccionnan preliminario di ATA manera cu Aruba su turismo ta bayendo den aña 2022 Aruba lo recupera mas di 90% di e cantidad di bishitante compara cu 2019. E scenarionan aki ta keda cambia constantemente y ta wordo ahusta debidamente segun e “booking” nan cu tin pa Aruba, segun e mandatario. Minister di Turismo y Salud Publico Sr. Dangui Oduber ta satisfecho di mira cu Aruba su recuperacion ta riba e bon caminda. Turistanan ta keda yega nos isla, sea ta via nos aeropuero of crusero y ta sigui crea hopi trabou pa nos taxista, tour operators, restaurantnan y tiendanan. Turismo ta keda e driver principal di nos economia. Aruba ta recuperando y e indicadornan ta demostra esaki.

robotstxt: allowed

filter: keep


text: Dialuna madruga a drenta informe di un accidente cu hende herida na Canashito, mesora a dirigi tanto polis como ambulans na e sitio. Na yegada di e patruya a bin compronde cu e dama chauffeur a perde e control bayendo nort riba e caminda di Santa Martha pa Canashito y a baha caminda na man drechi baha bay cay den un rooi y como cu e no tabata tin su seatbelt bisti ela sali dispara door di e windshield y bay cay dilanti e auto. E dama victima tabata su so den auto y tabata bay bin for di tino. Na yegada di e ambulans mesora a piki e victima y a transporte cu urgencia pa hospital. Polis specialista di trafico tambe a bini na e sitio y a tuma e investigacion over.


text:
Den korant i den notisia a sali masha hopi artikulo tokante di trahamentu di kas ilegal. Loke ku ami ke sa kon un hende por a traha un kas ilegal i kon gobierno por sakele pone na kaya?
Bon siman na tur e fiel lesadónan di e kolumna popular aki. Ban wak e pregunta di siman. Prome ku mi sigui... Read More
Mi ta un muhé Venezolana i mi tin 10 aña bibá na Korsou legal. Mi a lesa den korant ku no mester hasi èksamen mas na Ulandes pa pasport. Ta bèrdat e kos ei ta?
Bon siman na tur mi fiel lesadónan. Un siman bendishoná ku hopi sabiduria I perseveransha! Si kosnan no ta bai mané bo... Read More
Últimamente a sali den korant e asuntu di nòmber di un partido ku a registrá i ku no mag di use mas. Mi ke sa kiko ta e asuntu presís.
Na tur fiel lesadó di e segmento aki bon siman! Bendishon pa bosnan tur I semper nos ta kla pa yuda! Ban... Read More
Kiko ta “Oproepcontract”?
Bon siman na tur esnan ku a kustumbrá ku e kolumna aki. E fin di siman aki tabata unu bendishoná i di... Read More


text: ORANJESTAD: Diahuebs atardi den un esfera ameno Minister Endy Croes a reuni cu sr. Rhudy Donata y sra. Raquel Wester, representantenan di Aruba Little League. Un reunion informativo unda a dialoga riba e.o. structura di little league, entrenandonan y con pa yuda little league pa ta mas exitoso. Tambe a trata e peticion di ayudo pa seleccionnan cu lo sali otro aña pa representa Aruba den exterior. Mandatario di Deporte a informa cu tin container cu materialnan di deporte cu a yega Aruba y den coordinacion cu nan miembronan por haya material. Concluyendo e Minister Endy Croes a indica cu tabata un bon reunion unda Aruba Little League a trece nan puntonan dilanti y den un bon comunicacion a haci diferente palabracion pa e aña binidero. Nos ta sigui traha pa deporte y nos deportistanan cu ta central den vision di Gabinete Wever – Croes II.


text:
SARS-CoV-2
SARS-CoV-2 (abreviashon ingles di Severe Acute Respiratory Syndrome Coronavirus 2) ta e tipo di coronavirus ku ta kousa e malesa respiratorio di COVID-19 i kual su plamamentu mundialmente a provoká un pandemia.[1][2]
Inisialmente e tabata hiba e nomber "2019-nCoV" (na ingles, 2019-novel coronavirus, ‘coronavirus nobo di 2019’) i tambe "HCoV-19" (na ingles, human coronavirus 2019). E virus a wòrdu deskubri i isolá pa promé bes na Wuhan, China. Te kere ku e malesa ta originá di transmishon di animal pa e ser humano.


text:
KRALENDIJK – Awe 27 di yüli USIBO por informá komunidat di Boneiru kompletu ku grasias na e akshonnan kontinuo di e sindikatonan, apoyá pa entre otro outoridatnan lokal, pero tambe danki na e kompanianan RDK, CRU, CUROIL i e ofisina di notario ku djabièrnè último un parti di e trahadónan di BOPEC a kobra nan salario di luna di yüli, miéntras ku den kurso di awe e sobránan lo kobra nan salario di yüli 2020.
Ta asina ku riba un petishon di 25 di yüni 2020 di e kompanianan RDK, CRU, CUROIL i e notario na OFAC pa alargá e lisensia, OFAC a bai di akuerdo pa alargá esaki te ku 31 di dézember 2020. Esaki a trese en todo kaso trankilidat bou di e trahadónan pa loke ta pago di e salarionan te ku dézèmber 2020. E alargamentu aki a bai bou di kondishonnan masha estrikto pa no violá ningun lei o sankshon di Merka kontra PDVSA,
Ku esaki USIBO ta komprondé tambe dikon e gerente di BOPEC no por a entregá nos ningun dokumento kaminda e ta firma ku nan lo a paga salario fin di luna di yüli i mas aleu. Simplemente pasobra den esaki BOPEC no ta partido. Algu ku a keda konfirmá tambe pa e sentensia di hues ku a rechasá e petishon di BOPEC pa e notario usa e fondonan riba e esrow-account.
Un biaha mas ku e alargamentu di e lisensia aki, trankilidat bou di e trahadónanta sigurá por lo pronto i pa esei USIBO ta felisitá e trahadónan pa nan union ku nan a demonstrá a pesar ku nan mester a soportá basta forsanan negativo, intimidashon represaya, hasta interno ku kier a bula e UNION aki. Mester trese dilanti tambe ku e alargamentu di e lisensia a solushoná temporalmente e asuntu di pago di salario pero no a solushoná ainda e problema di e seguridat di e terminal pa e por operá según e pèrmitnan nesesario. Manera ta konosí pa òktoberawor ILT a ordená pa hasi tur tanki bashí.
Den e aspekto aki e responsabilidat di inspekshon i kòntròl ta den man di gezaghèber konbiná ku e ministerio di asuntunan ekonómiko EZK di Ulanda pa pèrkurá ku e terminal ta den un estado di seguridat pa tantu medio-ambiente komo pa e empleadonan ku ta laborá diariamente na e terminal. I e aspekto aki tambe USIBO i e sindikatonan lo vigilá seriamente i di aserka, ya ku seguridat ta parti integral di e kondishonnan laboral di tur trahadó di BOPEC, manera esaki ta ankrá den e CAO, artikulo 44.
Tambe ainda USIBO no a mira e solushon di e embargonan(beslagnan) ku tin riba e kompania, miéntras e sankshonnan ketu bai ta na vigor. Den un boletin separá USIBO lo bin bèk riba e papel di Ulanda den esaki.
Por lo pronto USIBO huntu ku e dos sindikatonan lo sigui hasi tur esfuerso pa tene BOPEC habrí i ku mas lihé posibel e terminal por kuminsá i sigui ku su operashonnan normal ku ela bin ta hasiendo ya pa 45 aña kaba na benefisio i interes di kuponan di trabou en partikular i di e ekonomia di Boneiru en general.
AFBW
USIBO kier felisitá e sindikato AFBW ku e tremendo éksito di nan kampaña pa logra deskuentonan pa nan miembronan na diferente instansia i kompanianan riba nos isla. Sigur sigur e kampaña aki ta demonstrá na e trahadó/miembro ku e sindikato ta nifiká algu pe i su famia. Oumento di salario i mehorashon di kondishonnan di trabou sigur ta e meta prinsipal di un sindikato, pero e aspekto sosial, e aspekto di seguridat i higiena riba flur di trabou ta mesun importante. I e kampaña aki kaminda tin deskuentonan di 10 i te hasta 20% ta nifkiá un alivio pa chikí ku e por ta. Pa duna un ehèmpel si un trahadó miembro di AFBW ta kumpra mensualmente Usd. 300 na komestibel den un supermerkado, ku e kampaña aki e ta spar USd. 30 ku e por uza na otro obligashonan den su famia. Nos a komprondé tambe ku e sindikato ta den e proseso pa modernisá su statutonan ku ta data for di aña 1966 i ku e adaptashon aki naturalmente ta den e konteksto pa enfrentá e retonan nobo ku sindikalismo tin ku enfrentá pa ku e merkado laboral. USIBO ta spera ku e otro sindikatonan lo por tuma komo ehèmpel e inisiativa di AFBW i den un forma kreativo nan tambe bin ku ideanan pa duna sindikalismo e balor agregá ku e meresé pa e klase trahadó. USIBO ta spera tambe ku trahadónan tambe ta kuminsá mira i apresiá e balor di sindikalismo pa nan i ta duna un man den esaki pa rehobenesé liderato sindikal na Boneiru. Ku sindikalismo fuerte BOS di trahadó ta konta.


text:
Diabierna mainta a drenta informe di un caso di destruccion na un cas na Caya Ernesto Petronia, mesora a dirigi un patruya na e sitio. Na yegada di e patruya a bin compronde cu na e cas aki tin trabou di construccion andando y a haya bishita na dos ocasion di ladronnan. E trahado cu ta traha na e cas en cuestion y a laga e cas intacto dia 14 di october.
Pa su sorpresa ora cu el a bolbe dia 15 di october den oranan di mainta, a constata cu e porta tabata mita habri y dos bentana tabata kibra. A forsa e porta y a bay cu dos mashin di carpinteria e dia ey. A pone Polis na altura, kendenan a constata cu a reboltia den e cas.El a sigui controla e cas tur e dianan aki y a pone un proteccion na e porta pa evita cu ladronnan ta drenta.


text: Diasabra atardi a drenta informe di un caso di hincamento na un villa na Westpunt, mesora a dirigi un patruya na e sitio. Na yegada di e patruya a bin compronde cu aki no ta trata di un caso di hincamento pero un problema entre turistanan kedando na e villa. Ta asina cu 2 dama turista a bini hospeda na e villa y a bini acompaña pa un homber turista pero na dado momento e damanan no kier e homber mas cu nan. Polis a papia y splica e homber e situacion y ela compronde y polis a hib’e na un otro lugar pa e hospeda.


text:
ORANJESTAD – Cuminsando 1 di Novemberte cu 28 november 2021 Departamento di Labor y Investigacion (DAO), Oficina Centraldi Estadistica (CBS) y Centrale Bank di Aruba (CBA) lo tene e di diesun (11) Encuesta di ForsaLaboral (EFL 2021). E EFL 2021 tin como metapa forma un imagen actual y completo di e mercado laboral di Aruba. Un meta importante di e EFL 2021 ta e midimento di e cifra di desempleo pa Aruba. Pa medio di e informacioncompila tambe lo determina otro caracteristicanan y indicadornan importante di e mercado laboral cu ta necesario pa un analisismas profundo di e mercado laboral, manera e.o. e grado di participacion y e nivel di educaciondi e trahadornan. E datos y e tendecianan señala lo sirbi esnan cu ta stipula maneho, gobernantenan, investigadornan y empresarionan pa nan mehora y rafina nanmaneho pa cu e mercado laboral.
Con bo persona por yuda?
Ta bay haci e EFL 2021 digitalmente y telefonicamente y lo ehecuta esaki na un forma similar na Censo 2020. Pa e EFL 2021 a escoheun muestra di adresnan reparti riba henter Arubacu a participa na Censo 2020 y cu a indica cunan lo kier sigui traha hunto cu CBS pa futuro investigacionnan. E grupo aki lo bay ricibi e siman aki un e-mail for di CBS cu lo contenemas informacion di e investigacion. Riba dia 1 di November 2021 nan lo ricibi e link pa yena e cuestionario online. Den e cuestionario lo puntracierto informacion basico pa tur persona den e hogar, pero e mayoria di pregunta lo tasolamente pa esnan di 15 aña bay ariba ya cusegun principionan di e OrganisacionInternacional di Labor (ILO) nan ta considera nan como parti di e forsa laboral di un pais. Mester enfatisa cu e ta sumamente importante pa tur persona di 15 aña of mas yena e cuestionario completo pa medio di un e-mail ofvia telefoon. Ta ehecuta e Encuesta di ForsaLaboral pa haya mas informacion di e estado di empleo di tur persona di 15 aña bay ariba, sea nan ta emplea, no emplea of no activo riba e mercado laboral.
Lo bay tin persona telefonicamente disponibelpa contesta cualkier pregunta cu tin, y tambenan por asisti den e yenamento di e cuestionario. Nan lo ta disponibel di dialuna pa diabierna fordi 8:00am – 12:00pm y di 2:00pm pa 8:00pm, den weekend for di 12:00pm pa 06:00pm na number di telefon: 524-7433 (puntra pa e teamdi EFL 2021). Si yama y e liña ta ocupa, siguihaci intento pa haya un persona na liña. Tambepor manda un email na (LFS2021@cbs.aw) cubo preguntanan, of pa solicita pa un cita pa yenae cuestionario via telefon.
Privacidad
Ta procesa tur informacion anonimamente y lo public’e solamente den forma agrega. Bo privacidad ta garantisa pa DAO, CBS y CBA.
Bo informacion lo contribui na mehora e bistariba desaroyonan riba e mercado laboral di Aruba. P’esey bo participacion na e EFL 2021 ta esencial.
Nos ta gradici’bo di antemano pa boparticipacion na e EFL 2021. Pa mas informacion riba e Encuesta di Forsa Laboral 2021, bo por tuma contacto cu nos librementedesde 1 di november na number di telefon 524-7433.


text:
ATHA (Asociacion Trabou di Hubentud Aruba) lo inicia nan projecto pa despues di scol. Despues di varios preparacion, sondeo di informacion di tratado pa derecho di mucha, y rapport a finalisa e programa despues di scol.
Directora ATHA, Cyndi Kelly- Mathilda ta comparti cu a wak e necesidad pa programa despues di scol, nan a wak reaccion positivo ora cu a sinta cu diferente organisacion y departamento social pa bin cu algo despues di scol, nan haya cooperacion di CEDE Aruba pa asina hinca e programa den otro.
Nan a crea e mision y vision pa asina crea e meta y trece punto di experiencia di diferente programa den pasado. Nan a traha duro pa yega na fondo necesario di diferente instancia cu a coopera pa nan.
Di e forma aki GEN297 a lanta pa di dialuna pa diabierna na Centro di bario Brazil, pa hoben di scol secundario (SPO, EPB, MAVO, HAVO, VWO)por yega despues di scol, e hoben tin su momento pa combersa, ts social y ricibi cuminda cayente. Nan ta pidi contribucion di 125fl pa luna cuminsando na juni (mirando luna di mei ta cortico ta pidi 60fl)
E programa lo tin un duracion di un aña pa wak con e pilot projecto ta bay y si por sigui cune pa mas largo. Nan a haya conseho di EDU Care Foundation na Los Angeles, nan tin hopi experiencia trahando cu programa asina y sa con pa hinca programa asina den otro.
Sra. Kelly-Mathilda ta bisa cu e deseo pa un programa despues di scol y nan lo wak co e ta draai, nan lo tende e deseonan/ideanan di e hoben y purba busca un manera pa trece esey den nan programa. Di e forma aki e hoben tambe ta involucra den e programa.
Tambe lo conta cu trahado boluntario hoben, cu por compronde e necesidad di e hoben tambe y duna guianasa di hoben pa hoben. Lo tin boluntario adulto pa duna sosten cu por duna guia na e hoben.
Franchesca Heinze Regio Manager di Gen297 y Timothy Lake, kende ta groepsbegeleider ta encurasha pa hoben drenta den e programa cu lo por trece impacto den e hoben su bida y cu nan tin fondo pa haci e projecto aki posibel.
E hoben ta yega despues di scol, e ta haci su tarea di scol, tin diferente actividad di deporte, e ta ricibi su caminda cayente y sigui cu e programacion. Nan ta conta cu diferente departamento di deporte manera IBISA y Arubaanse Muziek School cu lo forma parti di e programa.
Pa finalisa, nan ta bisa cu ta compronde e situacion tabata uno dificil y algun mayornan no lo por haya fondo pa cubri esaki. Nan di ATHA ta bezig cu diferente compania pa wak posibilidad di adopcion di un hoben den area social cu por cubri e hoben pa luna.


text:
Pueblo ta keda cordialmente invita pa e presentacion di e disertacion (proefschrift) di Sr. Gregory T. E. Richardson. Sr Richardson recientemente a obtene su Ph.D na Vrije Universiteit van Amsterdam den e area di Antropologia Cultural riba e tema, “Sweet Breakaway: an ethnographic study of Aruban Calypso Music and the Narratives of the One Happy Island”.
Den e estudio etnografico aki el a enfoca riba musica di calypso na Aruba di diferente angulo y e relacion cu discursonan dominante den sociedad.
E presentacion aki lo tuma lugar diahuebs 12 di maart na The John Wesley Auditorium San Nicolas (E ta keda patras di A de Veer Mavo y na banda di misa Methodista). E orario ta di 19:15 pa 21:30 di anochi. E buki tambe lo ta disponible pa esnan cu ta interesa.


text:
Departamento di Feria
E Mercadonan di Santa Rosa a sa di bira sumamente popular y gusta dor di pueblo completo di Aruba.
Esaki desde cu ela wordo introduce na mei di anja 2011 cu e mission pa pone Santa Rosa disponibel na tur cunukero y criador di bestia pa asina nan por bende nan productonan y alavez duna pueblo e oportunidad pa cumpra productonan fresco y local na un prijs rasonabel.
Durante luna di maart, mei, juni, july, september, november y december Santa Rosa ta tene su Mercadonan cu a sa di bira sumamente popular bou di pueblo di Aruba, specialmente pa su benta di cumindanan crioyo y remedinan di tera.
Na april Santa Rosa ta celebra dia di Mama Tera, dor di tene un Opendag unda un y tur ta bin y serca conoci cu Santa Rosa.
Na juli Santa Rosa hunto cu Centro di Pesca Hadicurari ta celebra dia International di pesca, cual anja pasa tabata sumamente grandi cu premionan atractivo pa tur e piscadornan.
E Mercado di Santa Rosa a sa di converti su mes den un attraccion pa grandi y chikito unda cu hasta hotel y restaurantnan local a cuminsa haci uso di productonan produci localmente den nan platonan.


text: ORANJESTAD: Recientemente Minister Endy Croes a reuni cu Ministerio di Deporte den preparacion pa Presupuesto 2023 cu ta wordo trata siman entrante den Parlamento di Aruba. Mandatario di Deporte a enfatisa cu e tabata un reunion fructifero unda a dialoga di e.o. maneho concreto pa pa traha den colaboracion cu Fundacion Lotto pa Deporte, Stichting Sportsubsidie Aruba y Fundacion Facilidadnan Deportivo tanto pa sirbi e atleta y infrastructura di deporte. Como tambe a trata e plannan pa proyectonan nobo, Weganan Escolar 2023 y Premio Excelencia den Deporte 2023. Den e vision di Gabinete Wever – Croes II deporte y nos deportistanan ta central.


text:
Angelo Davelaar a bira presidente nobo di ACU.
Den fin di siman e kooperativa mas grandi na Kòrsou Ambtenaren Credit Union (ACU) a tene elekshon bou di su miembronan pa un direktiva nobo. E hoben Angelo Davelaar, ku den e direktiva anterior a keda elehí komo presidente nobo di ACU. Den deklarashon na TV Direct, Davelaar a mustra riba e kresementu ku dividendo di ACU a konosé den e añanan tras di lomba. Di 3.6%, e dividendo di e koperativa a krese pa 4.1% na 2016 i 5% na 2017. Ta e intenshon di e presidente nobo Davelaar pa sigui traha riba kresementu di ACU na bienestar di su miembronan.


text:
Internet pagabel, regla asuntu di gobièrnu online i un e-wallet. Esei ta e ehèmpelnan ku kua gabinete hulandes ta bai yuda e transishon di Hulanda Karibense pa un komunidat digital.
“Siudadano i kompania na Hulanda Karibense mester por partisipá igualmente na e komunidat digital. Aktualmente hopi bia esaki no ta e kaso”, sekretario di estado Alexandra van Huffelen (Relashonnan den Reino) ta bisa.” E servisio di gobièrnu ainda no ta ekipá optimalmente i e gobièrnu digital awor a kuminsá funshoná un poko.”
E ta spera ku na 2030 Hulanda Karibense lo por funshoná na un nivel igual. Pesei lo bini mas enseñansa pa siña e habitantenan di e islanan mas abilidat digital.
Digitalisashon ta un entendimentu grandi. Kiko e siudadano lo ripará di esaki riba término kòrtiku?
“Kos manera impuesto online, òf petishon pa supsidio, lo bai mas fásil, pasobra hende lo haña un number di servisio sivil (BSN, burgerservicenummer). Studiante karibense ku ta studia na Hulanda tambe lo haña nan number di BSN mas lihé. Asina lo bira mas fásil pa nan por pidi previshon sivil.”
“Ademas otro aña nos lo desaroyá un seif digital di data, un asina yamá e-wallet ku kua hende por identifiká nan mes”, Van Huffelen ta sigui. “Esaki no solamente ta kontené bo pasaporte i lisensia di manehá outo, sino por ehèmpel tambe bo datonan di seguro.”
Tin hende ku ora nan tende digitalisashon ta spanta i nan ta pensa: aiaiai, kiko esaki lo nifiká pa mi trabou?
“Mi ta kere ku mi ta komprondé e pregunta ei masha bon, pasobra esei ta algu ku hende hopi bia ta puntra nan mes ora papia di plan pa digitalisashon”, e sekretario di estado ta reakshoná.
“Por lo pronto t’asina ku na hopi lugá na mundu mas tantu tin falta di trahadó ku tin di muchu trahadó. Pero e idea ta pa berdaderamente invertí den edukashon i rekapasitashon. Sigur no ta e intenshon pa hende di repente haña nan sintá nan kas.”
Na Hulanda Oropeo tin tur sorto di instansha ku ta yuda ku seguridat online. Por ehèmpel pa warda informashon personal na un manera seif. Ainda e islanan no ta asina leu i p’esei nan ta mas vulnerabel. Kon bo ta solushoná esaki?
“E mundu digital konosé hopi banda desagradabel. Sea ku ta trata di hende ku ta haña app di gañagaña di un yu pa kita sèn for di nan, atake cyber, òf informashon robes”, Van Huffelen ta respaldá.
“E atakenan nos sa ku nan ta okurí mas i mas frekuente. Pesei huntu ku e islanan mi ta wak kiko ta nesesario pa protehá nos kontra esaki na e mihó manera í kiko bo mester hasi den kaso di un atake. Na promé instansha nos ke lanta esaki pa e sektor públiko.”
Kon ta pèrkurá pa hende haña mas konfiansa den digitalisashon?
“Huntu ku e islanan Bes nos ta bai traha un programa p’esaki. Tambe mester organisá lokalmente ku hende por akudí ku pregunta na un sitio ku nan konosé bon. Na Hulanda esaki ta biblioteka, pero por ta un sentro di bario tambe.”
Fondo di kresementu pa e otro islanan
E plannan na promé instansha ta na vigor pa e islanan BES. Pa e paisnan independiente Aruba, Kòrsou i Sint Maarten lo bini un fondo di kresementu pa digitalisashon. E ambishon di e gabinete ta pa finalmente tur pais den Reino pasa pa un komunidat digital di un nivel igual.


text:
Professor Earney Lasten PhD MA MSCFalta poco díanan pa bai urna electoral pa deposita bo voto. Corda no hasi e mesun error cu pasado a sinja nos. E gobierno den su prome gobernación sea ta cu AVP of MEP ta purba hasi lo mihor, pero den e di dos tanda e patronchi ta cambia y bira un gobierno golos cu poder.
Mi persona a yega di vota pa e parti emocional y custumber liga na kiko además MEP a hasi pami den tempo di Betico y Nel. Awe tur dos partidonan, esta MEP y AVP a para bira otro ehemplo egoísta pa país Aruba.
Honestidad y integridad no tei mas den tempo di nos ex mandatarionan. Awor, politiconan ta purba mas tanto juda bou mesa y crea formulanan di corrupción cu ta aparenta legal.
Si papia di AVP, tur hende sa cu den día cla a “horta” país Aruba via amigonan. Tin ministernan y nan amigonan a bai cera y ainda falta mas. Den pasado algún tabatin e suerte di no ser persigui mas, pero ta keda cu e seyo y marca di ta corupto.
Pero toch pueblo a vota pa nan y a dura hopi pa saca nan afor di gobernación. Ken por bisa cu e mala maya a cambia di AVP? Mi sa cu tin hende, ni kiko malo AVP hasi, toch ta sigui vota pa nan ya cu e político ta bisinja, amigo, etc. y ta gusta un custumber of tradición cu ta partido grandi so sa goberna.
Esaki ta un problema di mentalidad ping pong.Si, papia di MEP, e ta un partido di medidanan premedita cu ta trata di pinta cosnan bon. Mi ta duna un ehempel. Ta kita hende di gobierno, ta baha gasto directo di gobierno, ta pone belasting, etc. pero, di otro banda, ta busca consultants, famianan, amigonan cercano cu ta fiel na nan pa duna projectonan y negochi pa trabou.
Dus, e gastonan halto di e maneho di gobierno ta keda halto. Uno ta horta sin give a them, y e otro ta play wise y tambe ta tuma un omweg bini bek cu e peso di medidanan ariba pueblo humilde di Aruba.
Dus, tur dos ta mescos. Compatriotanan, votadornan, e bolo cu nos mes ta prepara cu nos mes ingredientenan ta di nos mes como doño. Nos tin cu presta algún gobernantenan pa un prijs cu nos mes tin cu paga pa nan tuma nos bolo, come esaki, y kisas parti cu nos tur.
Esaki yama bo voto sagrado cu abo y nos a laga goberna y dirigi un país. Es mas, ta bai tin hende sabi cu un setup ken por y lo goberna. Tur politiconan ta purba score punto.Den e ultimo elección, a bini un coalicion.
Den mi opinion- danki Dios, pero no ehemplar. Analisa bon kende y con e cartera nan a wordu poni ariba un wega di schaak. Por ehempel, ta duna un minister tres cartera pa score mas punto cu esun cu tin un cartera of cartera inpopular.
Naturalmente tin un desequilibrio si duna otro mas pa score y crea un percepción comosifuera e minister di tres cartera a traha bon. Normalmente ta departamento nan di gobierno ta traha pa minister, no e minister mes.
Por ehemplo, Aruba Tourism Authority ta esun cu ta juda den turismo of e minister? Puntra bo mes con e marketing pa bo kere ta tuma lugar. Desde comienzo tur hende sa cu MEP cu ta pronk cu integridad (e idea a nace di otro partido) a bai goberna cu dede largo studiante di AVP- O. O. POR ta y tabata un lapilapi cu hopi plaka pa cumpra hende.
E no tabata un partido sustenibel, pero no tabata por otro.A baha gobierno di e forma aki diripiente pa score zetels di POR. Kier mandato absoluto cual mi (y nos) ta contra. Venezuala y China tambe ta purba goberna nan so.
E patronchi di historia ta cu AVP y MEP, den e di dos gobierno a y ta bira golos y goberna malo. Dus pakiko keha despues atrobe? Enfin, pa algun, ni si MEP tratabo malo, MEP bo ta keda pa motibu di custumber.
Ami ta basa mi expertisio, experiencia y prueba cu MEP no ta Betico ni Nel mas. Of e ta ainda Betico y Nel pa motibu di nostalgia? Tampoco AVP ta famia Eman di antes mas.Mi a yega di vota solamente MEP.
Pero no mas. Otro partidonan tambe a cuminza di zero mescos cu MEP y AVP a yega di ta no-existente. Djis imagina bo mes un día un gobierno sin MEP, y sin AVP. Tur hende lo conta y mas transparencia lo tin.
Mi ta hasi un llamada extenso pa pensa bon promer cu vota. Bo tin hopi chance di lamenta mayan. Historia a demostra esaki den pasado. Kiko abo tin di perde, di purba hendenan cu no ta basilabo, ganjabo, hunga politiek, etc. manera Raiz, PPA, etc. (cu excepcion di POR).
Mi ta hasi un yamada extenso pa nos tur bini hunto cu mas nos crea swing votersnan cu ta sali di MEP y AVP. No rabia cu AVP y kere ta MEP bo mester ta of viceversa. Ban hasi e otro partidonan grandi cu zetels unda no ta un gobierno so di MEP y AVP tin.
Pasobra, esaki lo crea un sorto di mi ta juda esnan cu a vota pami so. Hopi peligroso pa pone tur e webonan den un macuto so.Awor si nan mester bo voto. No vota pa un number, leter, un cantica, of un bril.
Abo mes por wak bon y bo cartera y pan ariba mesa tin mas balor. Vota sin partido Ping, sin partido Pong. Nan ta dal e bala mescos. Nos no kier tende e mesun storianan di lamento después.


text:
ORANJESTAD,Aruba
Awe diabierna pa 9or di anochi central di polis ta haya un jamada pa aglomeracion di grupo di persona riba caminda den cayanan na pos chiquito. Durante cu patruya ta yegando nan a cuminsa bombardia e auto di polis cu baranca. A pidi refuerzo di otro patruyanan na unda cu a jega na e cas y a bay over na detene e sospechosonan cu lo mester ta scondi. Durante e detencionnan un di e sospechosonan a menasa polis. Totaal a detene 9 persona na e sitio.
Polis no ta tolera e tipo di comportacion asina.
Cuerpo Policial kier a recorda cu ora ta papia di TOQUE DE QUEDA ta algo hopi serio y mester cumpli cu ley mane mester ta . !!!!


text:
KRALENDIJK- Tourism Corporation Bonaire (TCB) a wòrdu nominá pa Vakantie Award 2023. Durante e Reisgala di Travmagazine nan ta anunsiá e ganadó di e Vakantie Award. E bunita evento akí ta tuma lugá riba djasabra 28 di yanüari 2023 den Hart van Holland na Nijkerk. Tur kos ta mustra ku manera kustumber esaki ta bai bira un tremendo anochi atrobe, kaminda e sektor di biahe lo wak bèk riba e aña tras di lomba, pero prinsipalmente lo wak ... Lesa mas
Ekonomia
Pakusnan por habri te mas lat promé ku dianan di fiesta
KRALENDIJK- Den e periodo di 28 di novèmber pa 4 di desèmber i despues di 17 di desèmber pa dia 20 de desèmber pakusnan na Bonairu por keda habri te mas lat. Den e dos periodonan aki, nan por sera te 10 ‘or di anochi. Tambe na por keda habrí riba ... Lesa mas
Gobièrnu di Boneiru porfin a subi preis máksimo pa webunan importá
KRALENDIJK- Entidat Públiko Boneiru (EPB) porfin a establesé un preis máksimo nobo pa un dozein di webu importá. E preis aktual pa webu di galiña importá ta data for di 2017. Den luna di yüni 2022 importadónan di webu di galiña a entregá un petishon ... Lesa mas
Delfins Beach Resort Bonaire a selebrá 5 aña di eksistensia
KRALENDIJK- Djarason a selebrá e echo ku Delfins Beach Resort a kumpli 5 aña di eksistensia. Pa e okashon tabatin un fiesta i David Rietveld a partisipá su retiru. “Mi ta kontentu ku boso ta aki. Delfins Resort a krese. Ya ta 6 aña durante 5 aña ... Lesa mas
Ruby Pouchet a keda eligí komo Miss Beach Beauty Bonaire
KRALENDIJK- Riba djasabra e organisashon di Miss Bonaire a organisá elekshon di Miss Beach Beauty. Na final di e konkurso, Ruby Pouchet a bai ku e premio máksimo. E aktividat a tuma lugá na Marriott Hotel, despues ku siman pasá tabatin hopi áwaseru a ... Lesa mas
Saba Business Association hopi desapuntá tokante traspaso pa MCB Boneiru
THE BOTTOM- Saba Business Association (SBA) a skibi un karta rabiá ku hopi keho pa direktor di MCB Bonaire i Derek Downes di Windward Island Bank (WIB). Resientemente a disidí ku tur kliente di Windward Island Bank, ku te asina leu tabata sirbi ... Lesa mas
Reskate di vlòt ku a senk den haf
WILLEMSTAD – Refineria di Kòrsou, e doño di e refineria i Marina Real a uni forsa pa saka ‘Vlòt 129’ for di awa. Esei ta un vlòt di trinta pa ochenta meter ku un peso di ochenta tòn, ku ta den laman banda di Jetty 11, banda di refineria Isla. E opheto ta ... Lesa mas
Mexico si ta logra loke Kòrsou no ta logra: rekobrá e klasifikashon di mas haltu bèk di FAA
WILLEMSTAD – Loke Kòrsou no ta logra, Mexico si ta logra: un regreso na kategoria 1 di FAA. Esei luchtvaartnieuws.nl ta informá. Mexico tin adelanto grandi pa haña e klasifikashon di seguridat bèk serka Federal Aviation Administration Merikano, FAA. ... Lesa mas
A sobra ainda 500 lugá na e punto di salida pa e Máratòn di KLM Kòrsou fin di e luna aki
WILLEMSTAD – Tin ainda 500 lugá disponibel na e punto di salida pa e di nuebe edishon di Máratòn di KLM Kòrsou, ku lo tuma lugá fin di e luna aki riba djasabra 26 di novèmber i djadumingu 27 di november. E komienso i final lo ta na Corendon Mangrove Beach ... Lesa mas
Wes ta rechasá ampliashon di Makutu básiko
WILLEMSTAD – No ta bini ku un makutu básiko mas grandi pa e konsumidó ku un pòtmòni limitá. Wes a rechasá esaki ayera den un huisio sumario. E Grupo di defensa Curaçaosche Agenturen i 27 kompania di importashon por mayó a hiba gobièrnu di Kòrsou dilanti di ... Lesa mas
Qredits ta otorgá e di 350 mikrokrédito na Boneiru
KRALENDIJK- Siman pasá a selebrá e di 350 fiansa suministrá dor di Qredits Boneiru. E di 350 mikokrédito a keda ortogá na empresario Reksel Engelhart. Danki na e fiansa di Qredits, Reksel por bai realisá su negoshi di trúk di pan (‘foodtruck’) ... Lesa mas
Fun Miles ku campaña nobo pa fin di aña: Fun Quartets
KRALENDIJK- Djaweps 27di òktober, Fun Miles a lansa un kampaña, wega klásiko di kwartèt. Na e okashon Cristeny van Berkel tabata for di Kòrsou presente na Boneiru. El a duna un splikashon tokante e kampaña di fin di aña di Fun Miles i e partisipantenan. ... Lesa mas
TCB a tene promé Cruise Town Hall Meeting
KRALENDIJK- Tourism Corporation Bonaire (TCB) a organisá su promé Town Hall Meeting anual dia 24 di òktober 2022 na Plaza Beach and Dive Resort. Diputado di Desaroyo Ekonómiko i Turismo, Hennyson Thielman i direktor di TCB, Miles Mercera, a tene ... Lesa mas
Mas ku 700 petishon pa kompensashon koriente i Pagabon
KRALENDIJK- Na Boneiru mas ku 700 hende ku entrada abou a inskribí pa e kompensashon di 1.300 dòler pa koriente òf Pagabon. Den e grupo akí no a konta e mas o ménos 300 hendenan ku a haña e kompensashon promé pa motibu di nan situashon privá. Esei Direktorado ... Lesa mas
Norwegian Prima a bishitá Boneiru pa promé biaha
KRALENDIJK- Djabièrnè ku a pasa, e barku krusero Norwegian Prima a bishitá nos isla pa promé biaha. Kapitan di haf Gunther Flanegin i Miles Mercera (TCB) entre otro a yama bonbiní na kapitan Roger Gustavsen, General Manager Martin Ivanov i ... Lesa mas


text:
Con pa renoba mi carchi di AZV y kico tur mi mester trece?
Nos ta ofrece servicio online. Si bo tin un smartphone bo por download esaki for di Google Play of Apple App Store. Si bo ta desea nos yuda bo cu esaki, bo ta email un scan di bo ID (sea paspoort, cedula of rijbewijs valido) na nos email klantenservice@uoazv.aw
Con pa inscribi mi baby na AZV?
Como mayor bo ta bay riba e website aki mes na ʾInscripcionʾ y scoge pa yena e formulario di inscripcion. Yena tur pregunta di e formulario digital aki completamente, añadi e scan di bo ID (sea paspoort, cedula of rijbewijs valido) y un potret di bo baby. Nos lo procesa e peticion di inscripcion y lo bo ricibi un email di instruccion for di nos.
Con mi por cambia di dokter di cas?
Cambio di dokter di cas por dos biaha pa aña den luna di maart y september. E procedura ta como lo siguiente:
- (acerca) bay un dokter di cas di bo escogencia;
- pidi si por bira pashent;
- si dokter duna aprobacion, abo ta yena y firma e formulario di cambio na oficina di e dokter mes;
- dokter tambe ta firma y stempel e formulario;
- e assistent ta manda esaki pa AZV via klantenservice@uoazv.aw;
- of bo mes ta manda esaki pa nos via klantenservice@uoazv.aw;
- AZV ta procesa esaki y bo persona por wak bo dokter di cas nobo via di bo AZV APP (den caso cu no tin e AZV app, por download esaki via Google Play of Apple App Store).
Con mi por cambia di botica?
Un cambio di botica por wordo acepta solamente si e peticion drenta den luna di April y Oktober. Tur peticion pa cambio den otro luna, bo persona mester añadi un motivacion y nos lo evalua esaki. E peticion pa cambio di botica bo ta haci directo via e AZV app (via ʾMenuʾ → scoge ʾDunadonan di Cuidoʾ →scoge ʾE dunadonan di cuido di….ʾ → scoge den e ʾMenuʾ ey → ʾCambia di dunado di cuidoʾ → Scoge eynan e tipo di dunado di cuido cu bo kier cambia y manda e peticion aden)
Ken ta mi dokter di cas?
Unabes cu bo tin e AZV app, bo por wak bou di e Menu → Dunadonan di cuido di…ʾxxxʾ
Unda mi por haya informacion di contacto di mi dokter di cas?
Bo por haya su nomber, number di telefon y tin ora su emailadres den bo AZV app bou di Menu -> Dunadonan di cuido. Riba e website aki bou di e lista di dunadonan di cuido, scoge pa lista di dokter di cas. Opcional bo por informa cerca bo dokter di cas si nan mes tin un website of pagina riba social media unda bo por haya informacion.
AZV ta cubri examen di wowo y bril?
AZV ta cubri examen di wowo cu ta wordo prescribi door di bo dokter di cas of specialista y cual ta tuma luga den e centro di oftalmologia na ImSan of na oficina di dokter Burton Jacobs. Tambe via un optometrista na optica pa medio di un carta di referencia di bo dokter di cas. Bril ta wordo cubri ora tin un dioptrie di 10>.
AZV ta cubri psicologo?
No. Psicologia no ta un benificio di AZV. Esaki no ta pa motibo cu AZV no ta kere den psicologia, pero pa motibo mas bien financiero. Ora a scirbi e Ley AZV mester a haci cierto escogencianan kico si por a cubri y kico no por a cubri.
Kico tur AZV ta cubri?
- Cuido di dokter di cas.
- Cuido di specialista.
- Remedinan (segun Lista Positivo).
- Cuido den hospital.
- Medionan auxiliar.
- Cuido Medico den Exterior (cu aprobacion di AZV).
- Cuido di partera.
- Cuido di fisioterapista.
- Cuido di dentista (cobertura limita).
Kico AZV no ta cubri?
- OTC (Productonan of remedinan ʾOver the Counterʾ)
- Suplemento di cuminda y of parecido
- Un chekeo general preventivo.
- Un keuring pa rijbewijs.
- Un keuring en conexion cu solicitud di trabou.
- Un keuring en conexion cu peticion pa permiso na Dimas.
- Transplante di organo (cu excepcion di cornea y beenmerg)
- Tratamento of operacionnan den fase experimental.
- Test DNA pa confirma paternidad.
- Declaracion di morto.
Mi a perde mi carchi di AZV. Cuanto ta costa pa haya uno nobo?
E ta gratis, ya cu awor no ta existi e caarchi di plastic (ZorgPas) mas. Awor bo ta download e AZV app y registra pa e digi-ZorgPas (caarchi digital di AZV den bo celular).
Kico mi mester haci ora e AZV app ta bisa mi ID nummer ta invalido?
Den caso cu bo persona a pone e ID correcto y no por ingresa. Tuma contacto cu klantenservice@uoazv.aw
Mi a lubida mi pincode. Kico mi mester haci pa login den e AZV app?
Asina cu bo purba 5 biaha e sistema mes ta dunabo e oportunidad di reestablece (reset) e pincode di nobo. Den caso cu no logra por tuma contacto cu klantenservice@uoazv.aw
Mi por uza mi caarchi di AZV (e ZorgPas) ainda?
Si. Ainda por. Pero tene na cuenta cu si bo persona no ta segura mas na AZV, bo no por sigui haci uzo di e caarchi di AZV. Por ehempel si bo a extrae nomber for di Censo (schrijf uit) y regresa Aruba y toch bo a keda cu e caarchi di AZV den bo poder. Lo bo no por haci uzo di e caarchi mas pa motibo cu ora bo presenta na e dunado di cuido cu e ZorgPas, nan lo controla riba e webportaal y informa bo cu bo no ta segura.
Con mi por añadi (agrega) mi yiunan na mi AZV app?
Mayornan por añadi nan yiunan menor di edad via Menu → Dunadonan di cuido →Añadi account nobo, kinan bo ta yena e informacion di bo yiunan (number di AZV, dokter di cas y ultimo dos cifra di e number di cedula di e yiu). E mayornan cu ta ʾusuario verificaʾ por añadi nan yiu via e codigo QR, na momento cu un peticion pa un codigo QR wordo pidi via klantenservice@uoazv.aw
Mi a entrega tur documento na DIMAS sin embargo mi AZV app ainda ta indica ʾinvalidoʾ. Kico mi haci awor?
Bo por download e AZV app y log in. Pa prolongacion di bo seguro AZV bo ta manda un peticion na klantenservice@uoazv.aw
hunto cu un prueba di ID valido y un potret recien. Unabes nos procesa bo polisa di AZV, bo por wak esaki den bo AZV app. Y si bo ʾnotificacionʾ ta cendi lo bo haya sa esaki pa medio di un notificacion of email.
Mi tin un celular nobo y ta desea mi AZV app bek.
Pa medio di bo celular bieu bo por registra riba e nobo. Si bo sa bo number di AZV bo mes por registra bo mes riba e celular nobo, of bo por tambe haci peticion pa registra via un codigo QR (email klantenservice@uoazv.aw
pa pidi codigo QR nobo)
Pakico mi mester lock (cera) mi celular?
Pa privacidad di bo datonan medico personal.


text:
Despues di a hib’e respaldo mester a busk’e bek y hib’e na recherche na Wayaka ya cu fiscal a ordena su detencion.
Diamars merdia a drenta informe di cu un personal di Respaldo cu a bay duna un persona su hangua a agredi e personal di respaldo na un cas na Paradera, mesora a dirigi un patruya na e sitio. Na yegada di e patruya a bin compronde cu aki ta trata di un persona cu problema y cu mester haya su hangua pero na momento di administr’e esaki a lanta dal e personal. Mirando e situacion polis a solicita presencia di e vehiculo di transporte pa asina hiba e homber na Respaldo pa nan administr’e e medicamento. Mas despues den oranan di atardi a bay busk’e y mester a hib’e na warda di recherche unda eynan a atende cun’e pa maltrato unda cu fiscal a ordena su detencion.


text:
WILLEMSTAD- 10 di febrüari 2015– Resientemente Ofisina di Turismo di Kòrsou (CTB) huntu ku diferente partner a partisipá na e feria ‘Duikvaker’ kual ta dediká na buseo i snòrkel. E feria a tuma lugá na Expo Houten na Hulanda. Durante di e feria e bishitante tabatin e oportunidat pa tuma informashon na e diferente stèntnan di e destinashonnan presente i tambe e amante di buseo por a kumpra ekiponan di buseo i snòrkel. Kòrsou a hasi bon uso di e oportunidat aki pa presentá e sitionan di buseo mas popular riba nos isla.
Durante di e feria Kòrsou a keda bon representá dor di vários skol di buseo ku a eksponé tur loke Kòrsou tin pa ofresé na e turista sambuyadó i tur esnan ku ta snòrkel.Tur ku sambuyá òf snòrkel den awanan di Kòrsou ta keda altamente impreshoná pa e naturalesa vírgen ku tin den nos awanan. Kòrsou ta brinda mas ku 65 lokalidat kaminda por praktiká buseo òf snòrkel. Kada sitio ta úniko den su sorto, tin su propio beyesa i variashon di koló. Esaki ta e sentimentu ku CTB i su partnernan kier a traspasá na e bishitantenan di ‘Duikvaker’.
Turismo di buseo ta un grupo masha importante pa CTB. Ku presensia di Kòrsou na ‘Duikvaker’ a konvensé e turista ku Kòrsou tin hopi di ofresé tambe na e amante di buseo. CTB ta gradisí tur skol di buseo i partnernan den sektor privá ku a forma parti di e tim di Kòrsou na ‘Duikvaker’.Ku partisipashon na ‘Duikvaker’ a pone atenshon spesial na e beyesa di Kòrsou su mundu marítimo.


text:
Division Damas
Torneo AVB 2021 Division Damas
Torneo AVB 2021 Schedule
Torneo AVB 2021 Resultado
Torneo AVB 2021 Goleador
Division Damas
- August 23, 2021 4:02 pm
Diasabra a tuma luga na Miami (FL) sorteo di “2021 Concacaf Woman Qualifiers” Aruba a cai den grupo D hunto cu Panama, El Salvador, Barbados y Belize. Cada pais lo hunga cuatro wega, dos na cas y dos afo. Weganan ta tuma luga entre 24 cu 30 di november 2021 y entre 6 cu 12 …Categories: AVB Division Damas
- April 25, 2021 12:52 pm
E ekipo femenino di futbol mas dominante di Aruba den e ultimo decada aki, e “Lady Pumanan” di Piedra Plat, ta un biaha mas den top di e deporte rey, e biaha aki nan a gana e torneo ‘Festival Damas 2021’. Un torneo cu a atrae hopi ekiponan femenino di rond di nos isla. …Categories: Division Damas


text:
Dia 22 di September Master Alberto Klabér a cumpli un aña mas di bida y a celebra hunto cu e team di “Train Hard Fight Smart” y e grupo nobo cu a cuminsa na September.
Alberto Klabér ta fundado di Brazil Taekwondo Stichting, e team y su yiunan ta preparando pa nan reto grandi. Alberto Klabér ta wak un otro aña tras di lomba y cu retonan grandi su dilanti, manera pa e team cu a cuminsa nobo kier hibanan Korea pa asina nan conoce e Madre Patria di Taekwondo.
Locual ta e resto di aña 2021 tin varios evento dilanti porta unda cu Alberto Klabér lo asisti na esakinan.
E team di Brazil Taekwondo Stichting a felicita Alberto Klabér y a desea Klabér hopi mas aña di bida.


text:
ORANJESTAD,Aruba
Cifranan extra oficial ta duna cu Aruba a cera aña 2019 cu un Surplus chikito”
Parlamentario Endy Croes a splica cu Parlamento tabata tin un reunion cu CAFT kendenan ta pa algun dia na Aruba. Mas cu claro e tipo di reunionnan aki ta “gesloten vergadering” y no ta tur cos cu wordo divulga eyden por wordo treci den claridad al instante.
Raymond Gradus a duna un splicacion hopi amplio. Berdad a mustra cierto preocupacionnan pa cu e begroting 2020 cu mester wordo aproba ainda cual apenas ta saliendo for di Raad van Advies y mester cana su caminda ainda promer cu e yega Parlamento. Raymond Gradus, voorzitter di CAFT den su splicacion a repasa aña 2019.
Sorpresa pa CAFT
Presupuesto 2019 a resulta finalmente mucho mas mihor cu a anticipa. Nos por corda cu november aña pasa nos a splica cu e deficit cual mester alcansa -25 miyon florin den aña 2019 di acuerdo cu palabracionnan haci den protocol cu Hulanda y di acuerdo cu informacionnan te cu derde kwartaal ta mustra cu lo sali -4 miyon y asina mucho mas mihor cu a anticipa demostrando un disciplina enorme di gobierno. Pero awor cu a inclui e cifranan real di vierde kwartaal, pues a agrega lunanan october, november y december 2019 esaki a mustra mas mihor. Tur cos ta mustra cu Aruba a logra un Surplus masha chikito. Esaki a sorpresa te hasta e conseho di CAFT unda nan tabata tin un palabra di elogio y compliment pa Aruba. Esaki ta promer biaha den historia cu CAFT a duna Aruba un compliment.
Lo cuminsa paga debenan di Mike
Claro cu nos no ta ainda unda nos lo mester ta y CAFT tabata hopi cla cu den 2020 nos mester cuminsa paga debenan di Mike Eman y AVP. Nos por paga debe solamente momento nos yega na Surplus. Pa 2020 tin presupuesta 25 miyon na Surplus. Pues den 2020 en adelante tras di un maneho inteligente di e gobierno actual lo cuminsa paga e debe cual Mike Eman ta orguyoso di dje. CAFT a manda señalnan fuerte riba AZV y ta pidi pa duna entre otro AZV extra atencion y trece cambionan riguroso aki den. Tin mas punto cu CAFT a elabora riba dje cu nos lo bin otro siman riba nan. Rond 5 aña pasa e deficit tabata 444 miyon bou di Mike Eman y AVP y den apenas 2 aña di Coalicion esaki a yega Surplus. Esaki ta muestra di esfuersonan grandi cu un disciplina extremo pa por a logra esaki. Pabien minister Xiomara Maduro y su Team y pabien Minister President Evelyn Wever Croes, experto riba e tema aki.


text:
Dia mundial di medio ambiente 2022 -Nos por drecha y rebiba nos relacion cu naturalesa y nos por alcansa e metanan di desaroyo sostenibel (SDG’s)
Dia Mundial di Medio Ambiente ta dia 5 di juni. E dia mundial observa aki ta esun di mas grandi pa nos medio ambiente. United Nations Environment Program (UNEP) ta un seccion di Nacionnan Uni cu ta encarga pa organisa e plataforma tur aña desde 1973. E plataforma encarga cu e programacion y eventonan a crece y a bira e plataforma global di mas grandi pa e yamada pa medio ambiente. Esaki ta pone cu miyones di hende rond mundo ta envolvi pa proteha nos planeta. Directie Natuur en Milieu (DNM) ta miembro di UNEP pa Aruba, cual ta un honor pa nos por trece ainda mas conscientisacion rond di e tema proponi pa e aña aki, esun di Solamente Un Planeta Tera (#OnlyOneEarth).
E aña aki Suecia ta anfitrion pa e dia mundial di medio ambiente 2022 y tambe lo ta encarga cu e evento Stockholm+50. E evento menciona aki a cuminsa dia 2 di juni y ta marca e di 50 aniversario di e prome conferencia di Nacionnan Uni pa cu e medio ambiente humano (United Nations Conference on the Human Environment), cu a tuma lugar na Stockholm na 1972. E primicia aki di 1972 a pone desaroyo sostenibel riba e agenda global cu a conduci na e dia mundial di medio ambiente. E tempo ey e tema “Only One Earth” tawata e slogan pa e conferencia cu a tuma luga na Stockholm, Suecia. E tema ta wordo uza un biaha mas pero 50 aña despues pa asina trece enfoke cu e planeta Tera ta e unico planeta cu tin bida y nos mester pusha pa accionnan cu ta transforma y trece balans entre hende y e bida natural creando un mihor futuro pa un y tur.
Mas di 150 pais ta participando y Nacionnan Uni ta busca colaboracion pa un enlace entre gobiernonan, negoshinan, sociedad humano, scolnan, faranduleronan, ciudadnan y comunidadnan pa asina eleva e consciencia pa celebra hunto y vocifera mas accion medio ambiental.
E campaña #OnlyOneEarth ta boga pa cambio medio ambiental cu ta transforma (transformative environmental change) na nivel global. E campaña ta pa pone luz riba accion di clima, accion pa naturalesa y accion pa cu e tema di polucion, mientras ta encurasha un y tur, tur caminda pa biba na un manera mas sostenibel. Mientras e escohencia di consumo na nivel individual lo haci e diferencia aki. E ta tuma un accion colectivo cu ta locual lo crea e cambio cu e medio ambiente tin mester pa transforma pa asina nos planeta Tera ta mas sostenibel, unda tur ta florece.
Dicon nos por bisa cu nos ta den crisis medio ambiental? Y kico mester haci?
Cambio di clima, naturalesa y perdida di biodiversidad, polucion y sushedad- tur ta prueba cu e planeta tera ta den estado di emergencia asina yama “code red” e ta bisto tur rond mundo y e menasa ta creciendo tur dia. Ademas di esakinan na mes momento hopi hende ta te kort na entrada, cuminda, salud y tambe educacion. E crisis di energia y cuminda a consecuencia di pandemia como tambe e conflictonan relaciona na e guera ta bira mas preocupante. Un manera pa sali for di e dilema aki ta pa transforma nos economianan y comunidad pa bira mas incluso, husto y mas conecta cu naturalesa.
Mester un reemplaso for di haci daño na e planeta pa uno di sanea e planeta. Nos mester proteha locual nos tin y trece bek locual nos a perde pa asina haya un mihor avance pa un futuro mas sostenibel na unda tur hende ta sobrevivi. E dia mundial di medio ambiente 2022 por yuda acelera e cambio aki. E tema #OnlyOneEarth ta enfoca riba necesidad pa reset e balans cu naturalesa a tra vez di transforma e manera cu nos ta come, biba, traha y move.
E guia di practica ta duna accionnan cu comunidad, organisacionnan por tuma. E ta duna enfoke na e responsabilidadnan crucial cu gobiernonan, ciudadnan, negoshinan y gruponan di creencia y esnan den finansas mester tin pa haci posibel biba mas sostenibel. E parti aki ta necesario pa asina transforma consumo, produccion, infrastructura y inversion y uzo di tereno. Aki e link pa cu e guia practico cu tin riba e website pa world environment day WED2022.pdf (unep.org)
Tambe e ta duna ehempelnan di decicionnan personal cu ta efectua cambio y pusha pa mas accion. Si hasi e avancenan pa alcansa sostenibilidad ta crucial. Hopi biaha e solucionnan ta bira mas posibel, acesibel, alcansabel. Nos por evita e pio di e crisis climatico y nos por pone un paro na e perdida di biodiversidad.
Nos por proteha y rebiba ecosistemanan degrada. Nos por tene limpi nos aire, awa y suelo. Nos por drecha y rebiba nos relacion cu naturalesa y nos por alcansa e metanan di desasoyo sostenibel (SDG’s) acorda na 2015 pa tur e paisnan den Nacionnan Uni.
Pero nos mester actua awo. Humanidad a yega di bini hunto pa preveni catastrofenan medio ambiental manera drecha e capa solar, yuda comunidadnan vulnerabel, restaura miyones di hectaranan di tereno y ecosistema marino protehando especienan, y prohibi quimiconan peligroso cu ayuda scapa bida di hopi.
Laga nos refleha riba e victorianan ey y laganan sirbi como antorchanan pa inspira mas accion y ilumina e caminda pa un mundo den cua nos ta biba den paz cu naturalesa. Den e universo tin biyones di glaxianan, den nos galaxia tin hopi planeta, pero ta un solo paleta Tera tin- Ban cuide!
Comparti bo evento y accionnan door di participa. Riba pagina social facebook di DNM nos ta comparti storianan inspirativo como tambe linknan cu documentonan importante pa por sigui e observacion aki di Dia Mundial di Medio Ambiente 2022.
-
-
Archives
- August 2022
- July 2022
- June 2022
- May 2022
- April 2022
- March 2022
- February 2022
- November 2021
- October 2021
- September 2021
- July 2021
- June 2021
- May 2021
- April 2021
- March 2021
- February 2021
- July 2020
- June 2020
- August 2019
- July 2019
- June 2019
- May 2019
- April 2019
- March 2019
- February 2019
- January 2019
- October 2018
- September 2018
- August 2018
- July 2018
- January 2018


text:
Durante e programacion Forum Aruba, director di Directie Natuur en Milieu (DNM), Sr. Gisbert Boekhoudt, a forma parti como panelista conhuntamente cu Minister di Desaroyo Teritorial, Infrastructura y Medio Ambiente, Sra. Drs. Marisol Lopez-Tromp y tambe e directornan di DIP y DOW pa loke ta trata e temanan general di Medio Ambiente-ROPV-Infrastructura-Construccion.
E idea tawata pa trece informacion dilanti na un manera transparente con e ministerio ta evalua e periodo pre-pandemia, durante e pandemia y kico ta premira pa e periodo post-pandemia, kedando resiliente pa desaroyo sostenibel. DNM a trece dilanti cu naturalesa ta e fundeshi pa desaroyo. Tambe net e aña aki e tema pa Dia Internacional di Medio Ambiente cu ta tuma luga riba 5 di juli, ta tempo pa naturalesa. E pausa cu COVID-19 a forsa nos di tuma, ta net locual cu naturalesa y humanidad tawata tin mester prome cu nos sigui nos rumbo.
E aire cu ta haci’e posibel pa nos hala rosea, e awa cu nos ta bebe, e cuminda cu nos ta come tur dia ta bini di naturalesa. E aire limpi ta bini di nos matanan, no di hende. Ta nos como ser humano ta uza of abusa di e servicionan cu e ecosistema ta brinda.
DNM ta puntra pa refleha riba tur e servicionan adicional cu naturalesa ta duna, loke nos ta yama e serviconan secundario di e ecosistema. No ta solamente e tresnan ya menciona. Por pensa riba e ciclo di nutriente, produccion di sector primario, formacion di suelo, habitat y polinisacion. E servicionan aki ta haci’e posibel pa e ecosistema keda brinda su servicionan manera cuminda, awa y calidad di aire.
Tambe e productonan di ecosistema ta inclui cosecha, materia prima manera palo, producto organico, e recursonan pa medicina y energía, pa menciona algun. Pero e ecosistema tambe ta duna e servicionan regulatorio. Algun ehempel ta captura di carbón, regulacion di clima, regulacion di populacion, decomposicion di desperdicio, purificacion di awa y aire, control di malesa y proteccion di costanan, regulacion y prevencion di inundacionnan. Ademas, e ecosistema ta brinda servicio cultural cu ta inspira creatividad cu ta e cuentanan den buki, pelicula, pintura y simbolo nacional di e paisnan, cultura historico y spiritual.
Ecosistema ta brinda experiencia recreacional, manera deporte den aire liber, ecoturismo y espacio pa meditacion. Ademas, e ta brinda e servicionan pa ciencia y educacion. Hasta tratamento di terapia ta posibel como tratamento di beyesa y terapia asisti pa animalnan.
Si nos a sigui den e rumbo pre-pandemia, naturalesa no lo por a sigui brinda nos e servicionan aki menciona. Ta netamente como cu humanidad no a desaroya na un manera cu ta sostenibel pa naturlalesa, nos a haya nos mes den e situacion unda naturalesa a sali for di balans. Nos a haya nos cu un malesa cu nos no por combati y no ta mira cu por combati esaki tampoco. Humanidad tawata biba di un manera acelera caminda cu a rosa hopi, a destrosa, a mata fauna, tin bestia cu a bay den extincion y a saca otronan for di nan habitat y nan a drenta den area habita. Den e buskeda di sobrevivencia pa haya un desaroyo sostenibel, caminda kier a haya un balance, e asina yama “sweet spot” (e punto optimal) unda e tres factornan naturalesa/medio ambiente, economia y sociedad ta topa otro. Pero awo e realidad ta cu nos mester move pa un sostenibilidad mas fuerte caminda ta existi e igualdad mutuo entre e tres factornan. E grafico ta refleha locual nos ta splica di e tres factornan. Nan ta interdependiente y conecta en bes di uno cu ta busca e ‘sweet spot’ unda e ta haya su mes den un ambiente cu ta sostenibel. Pa esaki tuma lugar tur sector mester traha hunto cu otro, esaki ta implica ta 100% coherente riba locual ta deseabel y cu implementacion conhunto.
E relato aki ta e base pa e siguientenan pa asina por compronde e rumbo cu Aruba ta bayendo despues di e periodo di pandemia COVID-19 ora ta trata di e desaroyo sostenibel teniendo naturalesa como fundeshi. Dia Internacional di Medio Ambiente, aki 5 di juni binidero, ta uno diferente rond mundo caminda ta bin cu e suplica pa sali padilanti mihor y fuerte cu naturalesa como fundeshi. Manera na comienso naturalesa t’ey pa nos, awo nos mester t’ey p’e tambe. Anticipando Dia Internacional di Medio Ambiente, DNM ta haci un yamada pa un y tur uni na mes na y sigui e informacion cu nos ta trece dilanti den e medionan di comunicacion. Asina nos tur ta bira mas consciente di e gran importancia di nos naturalesa, cu ta e fundeshi di nos desaroyo.


text:
CINEX: Jeanette Bonet di CINEX durante su diskurso ayera.
Sambil—Ayera den ouditorio di KONTENT[U] na Sambil, a inougurá e proyekto pa negoshantenan di Kòrsou por habri porta pa hasi negoshi na Medelllin. KONTENT[U] huntu ku su partnernan, CINEX, KVK, MEO, CTB i ACI Medellin ta tene dos dia di informashon presentá pa ekspertonan di ACI Medellin kendenan ta Carolina Acosta Jaramilo i Laura Morales Hiquita.
E ekspertonan den presentashon di invershon riba teritorio Antioquia, a yega Kòrsou ayera unda funshonarionan di CTB tabata spera nan miéntras servisio di Imigrashon a duna nan koperashon pa prosesá e yegada na Hato sin problema. ACI Medellin ta e agensia públiko sentral di invershon instituí pa gobièrnu di Colombia na Medellin.
Durante Mei último, dos representante di ACI tabata na Kòrsou riba invitashon di KONTENT[U] den kuadro di un transmishon via dje kanal Tele Medellin di Colombia. Na Mei último, KONTENT[U] a organisá un bishita pa alto funshonarionan di ACI, Bureau di Medellin, Alkaldia di Turismo bin konosé Kòrsou. E intenshon ta pa krea un balor agregá na e ruta nobo entre Medellin i Kòrsou, unda tin tres aéreoliña ta bulando e ruta semanalmente.
E bishita di ACI Medellin e biaha aki tambe ta riba invitashon di KONTENT[U] i su partnernan. Durante dos dia, e dos alto funshonarionan lo presentá posibilidatnan di hasi negoshi na Medellin i kon ACI por yuda komersiantenan lokal di ekspandé nan teritorio internashonal. E bishita alabes ta kuadra ku un kombenio firmá entre Medellin i Kòrsou pa stimulá komersio entre e dos teritorionan.
Tantu Carolina Jaramilo komo Laura Hiquita ta eksperenshá komo representantenan di Medellin den eksterior. Nan lo kubri nan presentashon prinsipalmente riba e terenonan komersial òf industrial ku Medellin tin nesesidat di sosionan internashonal. Nan presentashon ta kubri 8 área di komersio i lo enserá, Komersio General, BPO’s ku e.o. rankiamentu di krédito i kolekshon, Oudiovisual, Infrastruktura Hotelero, Siensia di Bida i Salubridat, Maneho i Operashon Logístiko, IT Sofwer, Fabrikashon i Eksportashon i finalmente desaroyo riba tereno di Video Games.
E tópikonan menshoná ta keda presentá den forma di sifranan makro ekonómiko i desaroyo di Medellin. Tambe durante dos dianan benidero, ACI lo trata na dediká un tempu korto riba e transformashon di e siudat. E programa ta enserá un apertura ofisial ayera. Pa djamars lo tin dos presentashon ku mesun kontenido. Finalmente pa djarason tin un presentashon den oranan di mainta kombiná ku posibilidat di enkuentro personal entre funshonarionan di ACI i partisipantenan.


text:
Despues di un ausencia di dos aña, Caiso & Soca Monarch ta bek, pero c’un cambio. Stichting Musica, cu ta e organisacion encarga cu e festival, p’e temporada aki a bin cu algun cambio.
Un di e cambionan aki ta cu e pre-finalnan lo tuma luga den luna di november y a dicidi di bay den diferente bario cu nan Inky Richardson, vice-presidente di Stichting Musica a cuminsa na bisa cu e ta sumamente contento di por a mira e publico bin apoya e festival aki. E publico presente a gosa, a balia riba e ritmo di tur e socanan y te hasta e caisonan tabata di caliber.
E prome anochi a tuma luga na Centro di Bario y Deporte Dakota, cual festival a dedic’e na Ruben ‘Scorpio’ Garcia, como un di e baluartenan di e bario di Dakota.
Rib’e anochi aki e bandanan cu a presenta tabata:
• Zeta Band cu tabata tin un cantante cu tabata Richard ‘Tattoo’ Quant cu a bin c’un soca y un calypso.
• Tsunami cu tabata tin un total di cinco cantante, Easy B., Galloway Jr., Lady La Rouge, Rasta Freddy y Daddy Bass. Nan a participa cu cinco soca y un calypso
• Mellow cu tabata tin un cantante. Ezzraaa, cu a bin c’un soca
• Caribbean Band cu a bin cu Mighty Jaoul y el a presenta c’un soca.
COMPANASHI
Pa otro siman diasabra, dia 19 di november, e festival lo tuma luga den Centro di Bario Playa Pabou. E biaha aki e festival lo ta dedica na Etty Toppenberg, como cu Etty tabata un icono di e bario di Companashi. E anochi aki e bandanan cu lo presenta lo ta Infuzion, Sound & More, Buleria, Suona, Youth X-treme.
SAN NICOLAAS
Riba e ultimo anochi di pre-final, dia 26 di november proximo, e festival un biaha mas ta bay pariba, unda cu tur cos a cuminsa, e ta bay San Nicolas. E anochi aki lo ta dedica na un baluarte di Carnaval, un persona conoci pa tabata un gran conocedo di Calypso & Roadmarch Contest, awendia yama Caiso & Soca Contest, Roberto A. Geerman. Pa e ultimo anochi di pre-final lo tin presentacion di Musical Time, Hot Ones Band, Azucar y Groove Masters.
Por ultimo, Inky Richardson, vice-presidente di Stichting Musica, a extende un invitacion na e publico carnavalesco y e pueblo di Aruba en general pa cumpra carchi pa e pre-final den package pa Fls 50,= of individual pa Fls 20,= via di Pay.aw.
Carchi ta obtenibel tambe individual pa tur tres anochi na Citgo Boulevard, Palm Beach, Ponton, Sta. Cruz y Essoville.


text:
Regulashon di medioambiente
For di 1 di aprel 2015 e Dekreto di maneho di medio ambiente di organisashonnan grandi BES (Besluit grote inrichtingen milieubeheer BES - Bgim BES) i partinan di e Lei di bibienda públiko, planifikashon urbano i maneho di medioambiente BES (Wet volkshuisvesting, ruimtelijke ordening en milieubeheer BES - Wet vrom BES) lo drenta na vigor.
Kiko esaki ta nifiká den práktika?
E kambio di lei aki ta konserní un kantidat di kompania grandi ku ta almasená òf trasbordá (produktonan di) (petroli) zeta. Pa e aktividatnan empresarial aki no ta e Kolegio Ehekutivo lo duna pèrmit di medioambiente mas, si no e minister di Infrastruktura i Medioambiente. Supervishon i mantenshon di regla pa ku e kompanianan aki tambe lo kai bou di e minister. Pa pregunta tokante pèrmit di medioambiente, supervishon i mantenshon riba e kompanianan aki di awor pa dilanti bo por aserká e ministerio di Infrastruktura i Medioambiente òf e representante di e ministerio na RCN. Den kaso di kalamidat (manera kandela) i e kombatimentu di esaki, e isla ta keda e punto di kontakto.
E Lei di bibienda públiko, planifikashon urbano i maneho di medioambiente BES
For di 10 di òktober 2010 e islanan BES ta asina yamá munisipionan spesial hulandes. Pa por realisá un maneho di medioambiente duradero na Bonaire, Sint Eustatius i Saba a stipulá e Wet vrom BES dia 22 di desèmber 2011. E lei aki ta duna un kuadro legal integrá riba tereno di medioambiente, planifikashon urbano, konstrukshon i bibienda, kual ta diseñá pa e islanan BES. E lei aki lo drenta na vigor den diferente fase. E partinan di e lei ku ta drenta na vigor for di 1 di aprel 2015 ta pèrkurá pa e maneho di aktividat di medioambiente pa sierto tipo di kompania ku e meta pa prevení òf limitá mas tantu posibel konsekuensia negativo pa e medioambiente.
E Dekreto di maneho di medio ambiente di organisashonnan grandi BES
Pa ku ehekushon di e Wet vrom BES a krea e Bgim BES. E Bgim BES ta regla entre otro:
- E instrukshon di sierto kategoria di organisashon (kompanianan) pa kua un obligashon di pèrmit ta aplikabel
- Ken ta e outoridat kompetente pa duna pèrmit, supervisá i hasi mantenshon
- E rekerimentunan na kua e petishon pa un pèrmit mester kumpli
- E reglanan ku kua e outoridat kompetente mester tene kuenta, ora di determiná e mihó téknikanan disponibel
- E instrukshon di aktividat pa kua mester krea un rapòrt di efektonan di medioambiente
Riba kua tipo di kompania e Bgim ta aplikabel?
Den e Bgim BES ta indiká sierto tipo di kompania pa kua e dekreto aki ta aplikabel. Ta trata di kompanianan ku ta almasená òf trasbordá petroli, produktonan di petroli òf karbon hidrógeno den forma líkido i ku tin un kapasidat di almasená 2.500 m³ òf mas. Kuater kompania na Bonaire i Sint Eustatius ta kai bou di e instrukshon aki, esta NuStar (Sint Eustatius), BOPEC (Bonaire) i dos filial di Curoil (Bonaire).
Kiko e kambio aki ta nifiká pa e tipo di kompanianan aki?
Den e Bgim BES ta stipulá ku e kompanianan aki mester tin un pèrmit di medioambiente pa por ehekutá nan aktividatnan di negoshi. Ku un pèrmit e outoridat kompetente ta duna outorisashon na kompanianan pa por ehekutá, bou di kondishon, sierto aktividat di negoshi ku por kousa konsekuensia negativo na e medioambiente. Anteriormente e kompanianan aki mester tabatin un pèrmit basá riba e Ordenansa di Molèster (Hinderverordening) lokal. Dor di e kambio den e lei aki e Ordenansa di Molèster ta kaduká pa e kompanianan aki i for di 1 di aprel 2015 nan mester kumpli ku e reglanan di medioambiente ku ta aplikabel, basá riba e Wet vrom BES i e Bgim BES.
Ademas e Bgim BES ta regla ku e minister di Infrastruktura i Medioambiente ta outorisá pa duna un pèrmit di medioambiente pa e tipo di kompanianan aki. Esaki ta nifiká ku, diferente na e Ordenansa di Molèster, e Kolegio Ehekutivo no ta outorisá mas. Tambe supervishon i mantenshon riba e kompanianan aki ta bai pa e minister. Den práktika ta ‘Rijkswaterstaat Zee en Delta’ ta responsabel pa dunamentu di pèrmit i e Inspekshon Habitabel i Transporte (Inspectie Leefbaarheid en Transport - ILT) pa supervishon i mantenshon. Di awor en adelante mester entregá petishon nobo òf un petishon pa kambio di un pèrmit eksistente serka e minister di Infrastruktura i medioambiente (den práktika ‘Rijkswaterstaat Zee en Delta’). Pa asuntunan di mantenshon bo por aserká ILT.
Mihó téknika disponibel
Den e Wet vrom BES a determiná ku denter di e kompanianan ta apliká e mihó téknikanan posibel. E Bgim BES ta stipulá ta kua ta e reglanan i kriterionan ku e outoridat kompetente mester tene kuenta kuné den determinashon di e mihó téknikanan disponibel pa e organisashon ku ta den proseso pa kalifiká. Den esaki entre otro ta tene kuenta ku e tipo di organisashon, e instalashonnan presente, e sirkunstansianan di medioambiente lokal i un tèrmino di introdukshon rasonabel. E obligashon (eksplísitamente legal) pa basa e pèrmit di medio ambiente riba e mihó téknikanan disponibel (beste beschikbare technieken - BBT) lo drenta na vigor na mes momentu ku e Bgim BES drenta na vigor. Esaki ta nifiká ku tur kompania ku ta kai bou di e Bgim BES mester kumpli ku e BBT.
Kiko ta sosodé ku e pèrmit di molèster eksistente?
Tur kuater kompania eksistente ku ta kai bou di e Bgim, tin un pèrmit aktual basá riba e Ordenansa di Molèster lokal. Mirando e derecho di transishon den e Bgim, ta klasifiká e pèrmitnan aki komo un pèrmit basá riba e Wet vrom BES. E ILT lo pèrkurá pa e kompanianan aki ehekutá nan aktividatnan di negoshi konforme e pèrmit.
Bo kier sa mas tokante e pèrmit di medioambiente aki?
Tuma kontakto ku e representante di e ministerio di Infrastruktura i Medioambiente na Rijksdienst Caribisch Nederland (RCN).
Telefòn: +599 715 8333
E-mail: info@rijksdienstcn.com


text:
Diahuebs mainta a drenta informe di cu tin un persona ta coy klinkersnan buta na ex-House of Cheng, mesora a dirigi un patruya na e sitio. Na yegada di e patruya a bin encontra cu un homber enberdad ta piki klinker y ta tirando esakinan den e baki di e pick-up preto cu e homber ta cun’e. Algun dia pasa e mesun pick-up preto aki a ser señala ta haci e mesun cos y pa ora polis a bay ya esaki a bandona e sitio. Pero e biaha aki si a haya “op heterdaad” polis a pone e homber saca tur e klinkersnan bek ya cu e homber no por a mustra un permiso pa coy esakinan, pero ademas e doño di esakinan ainda no a duna keho di ladronicia pesey no por a detene.
1 thought on “Polis a haya sospechoso ta coy klinker “op heterdaad”, na un otro ocasion e mesun pick-up a ser señala pero ela huy!”
-
conjo 50 cent pa 1 mes e lo cumpra un rolls roys


text:
Will Smith a hasi un bishita di sorpresa na LAPD.
Will Smith a sorprendé diferente hende ora el a hasi un par di bishitá inesperá na algun warda di polis na Los Angeles siman pasá. Fuentenan yegá na e aktor a konta wèpsait di showbizz TMZ, ku Will a bishitá 2 warda di polis, inkluso e divishon di Wilshire, pa hasi un tiki di hùiswèk pa su papel di polis den su próksimo pelikula “Bright”. Miéntras e tabat’ei, el a gradisí e hòmbernan na blou pa nan trabou duru. Fuentenan di polis a konta ku e bishitanan di e aktor tabata greit pa moral di polisnan. El a bishitá e warda di polis den downtown tambe. Spesialmente en konekshon ku e resiente tenshonnan e bishita dje aktor tabatin un éfekto positivo riba miembronan dje kuerpo polisial. Nan a konta ku Big Willie a hasi su investigashon pa e papel, saka algun portrèt i despues el a bai.


text:
Nicaragua a selebrá 37 aña di revolushon Sandinista.
Miles di nicaragüense a reuní riba Plaza de la Fe Juan Pablo II na Managua, pa rekordá i selebrá ku 37 aña pasá a kaba ku e diktadura di Anastasio Somoza. Un multitut grandi ku a yega kapital for di tur skina di e pais, tabata waya banderanan nashonal, mei mei di festividat i diskursonan. Huntu ku Daniel Ortega, Presidente Nicolas Maduro di Venezuela i Vice-Presidente di Cuba, Miguel Diaz Canel tambe a presensiá e aktonan ofisial. “Awe nos ta konmemorá un gesto heroiko, un ehèmpel di dignidat ku a habri un era nobo pa hustisia i libertat den hinter América Latina”, asina Salvador Sánchez Cerén di El Salvador a bisa durante su diskurso. Riba 19 di yüli 1979 tabata e último dia ku famia Somoza tabata na poder na Nicaragua. Depues a sigui un era di kambionan signifikativo pa e pais, manera kombatí analfabetismo, reformanan den e sektor di agrikultura i varios kambio revolushonario pa benefisio di e pueblo. [endif]


text:
Best Dad Ever!
Un bon educacion cualitativo ta importante pa e creacion di un ciudadano vital. Desafortunadamente, e yiunan no ta nace cu un manual na unda e mayor ta haya instruccion con pa lanta nan. Ademas di e mayornan, e organisacionnan mester asumi responsabilidad y yuda e mayornan cu educacion di nan yiunan. P’esey, Fundacion Telefon pa Hubentud Aruba, a desaroya e programa; ‘Best dad Ever’!
‘Best dad Ever’! ta un programa cu ta purba stimula envolvimento di e tata den cuido y educacion di e yiunan. Durante dies sesion, e tata/futuro tata ta bira consciente, a traves di diferente modulo, hunto cu su pareha y yiunan, con e por ta mas envolvi den cuido y criansa di e yiunan. Door di e definicion social y cultural cu ta defini e concepto di hombresa y door di siña y implementa tecnica di educacion y cuido den educacion di e yiunan, hopi topico importante ta sali na cla. Na final di cada sesion e tatanan ta ricibi tarea cu mester haci na cas.
Cada sesion tin su propio tema y proposito. Embaraso, nacemento, planea famia, cuido, genero, violencia domestico, necesidad y derecho di e mucha y reparticion di tarea, ta algun di e temanan cu ta discuti riba nan.
E meta final di, ‘Best dad Ever’!ta pa trece cambio den e manera di pensa di e (futuro) tatanan tocante nan envolvimento den educacion y cuido di nan yiunan.
Pa participa na e programa ‘Best dad Ever’! e tatanan por tuma contacto cu Fundacion Telefon pa Hubentud Aruba.
Chat Anonimo
Bo privacidad y anonimidad ta sigura ora bo usa nos app
Den Un Click Bo Por Yama 131
Get in touch cu nos rapido
cu un solo click
Email Anonimo
Si e chat no ta disponibel, bo por manda nos un email anonimo
Personalisa bo Avatar
Traha bo mesun Avatar pa match bo personalidad y estilo
Mustra Humor cu un Emoji
Demostra con bo ta sinti uzando un di e emojisnan disponibel
Disponibel Tur Dia 2pm - 6pm
E chat via nos app ta disponibel tur dia na e orario stipula ariba
Contacta Nos
Manda nos un mensahe
Pa mas informacion over di tajernan of informacion bo por jama Telefoon pa Hubentud durante orarionan di oficina
Oranjestad, Aruba


text:
KRALENDIJK – E organisashon Storyline Production a organisá diferente charla pa e partisipantenan ku ta kompetí pa e sertámen di Miss Tourism Bonaire 2021.
Manera ta konosí, serka e organisashon no ta e partisipashon ta tur kos pero tambe e parti pa stimulá i duna informashon nan balioso pa ku e partisipantenan, pa asina nan por sigui desaroyá nan mes den nan bida profeshonal.
Sra. Roosje Van der Hoek a duna un charla ku tópiko importante, kaminda e partisipantenan a keda enkantá ku e charla aki. E charla a hiba di tópiko “Public Speaking”. Tur e partisipantenan a ekspresá nan mes i a haña e charla hopi interesante.
Un danki di kurason ta bai na tur e pèrsona ku a duna e charlanan ku sigur tabata hopi importante pa kada kandidata. Sra. Yatzury Daal ku e trese e tópiko di Emoshon i desishon kon pa hèndel ku esaki nan, Sr Angelo Davelaar di Kòrsou ku a hiba un ‘zoom workshop’ pa e kandidatanan ku tema Desaroyo personal, Ghislaine Monte ku a duna e charla di Bonaire Blue Destination, Rolando Marin di TCB ku a trese e charla Turismo, Marjolein Oleana” Business Manager” i Derchlien Vrolijk” Marketing Manager” di TCB ku e charla Bonaire su Turismo entotalidat, Sra Sharin Loozen ku a hiba e tema Kome Saludabel i Selimah Agostien di Unforgettable Makeup & More ku a duna lès di makiyahe básiko.
Segun e programashon falta e charla di etikèt di Sra. Tica Nicolaas i e charla di Kultura tresé pa Papito Thomas di Skal.
Kòrda ku por vota pa ‘Miss Tourism Internet Bonaire 2021’ riba e página di Facebook bou di e nòmber ‘Miss Tourism Bonaire’. Primi e boton di ‘Like’ riba e potrèt di e kandidata ku bo ta deseá pa sali ‘Miss Internet Bonaire 2021’. Mester ‘Like’ e potrèt ofisial di e kandidata riba e página di Facebook ‘Miss Tourism Bonaire’. No ta aseptá ‘like’ di potrèt di ‘share’.
E kandidatanan ta preparando pa asina nan por presentá na nivel den un tremendo espektákulo dia 13 di Mart 2021 próksimo.
Un show virtual ‘Live Streaming’ kuminsando 8:30 anochi via NosTV i Facebook di Live99Fm.


text:
Riba 10 yüni 1948, Staten van Curaçao a informá Hulanda via telegram ku e órgano aki ta den wèlga i lo no kumpli ku su tareanan legislativo. E wèlga, algu úniko den nos historia, a dura dos luna.
Kiko a sosodé?
Riba 8 di yüni 1948 nos konstitushon a keda kambiá pa hasi posibel formashon di un College van Algemeen Bestuur (C.A.B.) pa asistí Gobernadó den ehekushon di su tareanan. Kreashon di C.A.B., un sorto di Konseho di Minister di awe, tabata un paso grandi den nos proseso di emansipashon polítiko lokual un siguiente biaha lo mi amplia.
Gobernador Petrus Kasteel ta informá Staten riba 10 yüni 1948 ku Hulanda a ofres’é un posishon den èksterior i ku e mester tuma retiro den yüli i ku mester warda ku instalashon di C.A.B. te ora e próksimo Gobernador keda instalá.
Aki Colón a kima. Staten no a akseptá e instrukshon di Hulanda i a vota ‘wall-to-wall’ pa manda un telegram di protesta pa Reina yamando e desishon aki inkonstitushonal. I, ku mientras Hulanda no keda kontestá, Staten ta wèlga i no ta kumpli ku su tareanan. Miembro di Staten Jonckheer a bisa: Ware het niet, dat het Curaçaosche volk een geduldig, rustig volk is [..] zou de bevolking in opstand zijn gekomen.
Staten no a bèk pero a bin huntu despues di un luna den yüli pa akordá Cornelius Süthoff komo Gobernadó interino i despues di un luna pa risibí e Gobernador nobo, Leonard Peters.
Riba 10 yüni Hulanda ta keda kontestá Staten i bisa ku ta un “misverstand” di parti di Staten a pone ku esaki a konkluí ku e desishon pa warda ku instalashon di C.A.B. tabata inkonstitushonal.
Sr. A.D. Jonckheer ta haña e tarea pa forma C.A.B.. pero dos kandidado no ta pasa ‘screening’. Sr. W.R. Plantz ta bira formadó i ta logra kompletá su tarea pa asina riba 21 ougùstùs e promé C.A.B. keda instalá.
Willemstad, Curaçao


text:
Kòrsou tur dia ku toke de keda di 9’or di anochi pa 6’or di mainta
Kòrsou tur dia ku toke de keda di 9’or di anochi pa 6’or di mainta
Geplaatst op 28 March 2020
E ta keda asina te un próksimo aviso
Willemstad – For di awe, djasabra 28 di mart 2020, Kòrsou ta introdusí TOKE DE KEDA di 9’or di anochi pa 6’or di mainta. Esaki ta nifiká ku desde awe:
- Ningun hende no por ta riba kaya entre 9’or di anochi i 6’or di mainta.
- Na kas no por tin fiesta, ta hende ku ta biba so mester ta den kas.
- Si bo ta kuida un hende na su kas, bo por bai su kas i kuida e persona aki na su kas, sin ku bo por sali durante e orario di 9’or di anochi pa 6’or di mainta.
- Personanan ku ta traha den funshon i prosesonan vital por ta riba kaya entre 9’or di anochi pa 6’or di mainta – solamente si ta nesesario i si e persona ta indentifiká. Algun funshon vital ta entre otro, polis, dòkter, enfermero i algun representante di Gobernashon. Den kaso di proseso vital ta trata di entre otro, urgensha i emergensia médiko.
- Kompanianan di seguridat ku ta identifiká komo tal, tambe ta riba kaya durante e orario di 9’or di anochi pa 6’or di mainta.
- Negoshinan ta sera 6’or di atardi, ku eksepshon di supermerkado, hardware, botika, toko i pòmp di gasolin ku ta sera 1 ora mas lat, esta 7’or di anochi.
- Trùk di pan i restorantnan tambe ta sera 7’or di anochi. Orarionan di trùk di pan ta kambia por lo pronto di 12’or di mèrdia te 7ʹor di anochi.
- Transporte públiko tin te ku 9’or di anochi pa transportá su kliente, di moda ku si un hende kaba di traha 7’or, e tin te ku 9’or pa yega su kas.
- Ofisinanan di number ta keda habrí te 6 ‘or di anochi. Fundashon Wega di Number Kòrsou mes ta publiká e orario ku tin sorteo.
Riba http://www.gobiernu.cw bo por haña mas informashon kon pa bin na remarke pa eksonerashon. Ademas, e lista di funshon òf prosesonan vital tambe ta riba e página wèp.
Outoridatnan tin tur outorisashon pa aktua den kasonan ku hende no ta tene nan mes na e toke de keda. Asumí bo responsabilidat i keda kas.


text:
Oranjestad: # 61, Diamars algo prome cu 6’or ta sosode e di 61 atraco arma, e biaha aki ta riba e negoshi di bril Solé, cu ta keda full na e parti panort di Plaza Daniel Leo.
Pa mas o menos 7’or di mainta polis ta haya e informe cu un atraco arma lo a tuma lugar riba e Security di e negoshi di bril Solé, mesora un patruy a ta bay na e sitio.
Na yegada nan ta papia cu e security, kende ta conta cu e tabata canando dilanti di e negoshi, na momento cu dos homber ta yega para dilanti di e negoshi, nan ta bisa e security, pa e bin tende. E la cana bay cerca nan y nan a puntre cua tienda e ta cuida y ela mustranan e negoshi di bril. Mesora un di e hombernan a lanta su flanel y a mustra e security un arma di candela y a bise pa e move. Mas dilanti tabata tin tres otro homber mas, den cual un tabata tin cara tapa, nan tabata jong.
E security mesora a obedece y a hala for di ey dilanti, despues cu e 5 personanan aki a bandona e sitio, ela bolbe dilanti e negoshi. Ela bin ripara cu enberdad nan a drenta den e negoshi tabata tin bril benta riba vloer, aparentemente nan lo por tabata tin un yabi special y lo a logra habri e negoshi aki y a baha na awa cu varios articulo.
E polisnan na e sitio a tuma tur datos y a pidi pa presencia di atraco team, esaki ta bira e di 61 atraco pa aña 2017.


text:
ORANJESTAD,Aruba
Alan Howell, parlamentario di POR, durante reunion publico riba Covid-19 tabatin palabranan di
gradicimento pa un grupo cu hopi biaha ta wordo lubida, nos maestronan.
El a gradicinan pa sigui traha den e temponan dificil aki, dedica nan tempo di vakantie actual pa
educacion por sigui lora.
Den e temponan dificil aki ora cu e lesnan ta wordo duna na un manera virtual, e rol di e
maestronan ta mas importante ainda y ta gradici cada un di nan pa e extra esfuerso haci pa sigui
educa nos muchanan a traves di un computer. Y ta hustamente na e momentonan aki cu
mayornan y henter comunidad ta aprecia cada bes mas e trabou cu e personanan aki ta eherce
dia aden, dia afo pa educa nos yiunan y contribui na formanan den adultonan ehemplar trahando
na bienstar di nos comunidad.
“Boso ta forma parti di e superheronan moderno”, Alan Howell a expresa.


text:
Dialuna mainta Santa Rosa conhuntamente cu Minister di Naturalesa, sr. Ursell Arends a bishita Koolman Family Farm na Piedra Plat pa asina duna Darrel Koolman e reconocemento como “Productor Hoben 2021”.
Koolman Family Farm ta planta diferente berdura chikito manera lechuga, rooibiet, strawberry y tomati y tambe ta forma parti di United Farmers Aruba.
“Ta un honor pami por bishita Koolman Family Farm y reconoce un hoben manera Darrel”, Minister a cuminsa ta bisa. “Darrel ta un hoben y cunukero ehemplar cu a demostra cu si bo traha plania bo ta logra bo meta nan.”
Darrel Koolman ta duna Santa Rosa data continuamente di su cocechanan. E datos nan aki ta yuda Santa Rosa sa ken ta planta kico. Santa Rosa kier encurasha tur cunukero cu ainda no ta duna datos pa cuminsa haci esaki. Asina aki por traha mas structura y plania cu e seguransa cu abo como cunukero tin a mercado pa bo productonan.
Ministerio di Naturalesa y Santa Rosa ta enfoca pa crea un seguridad di alimentacion (“food security”) pa nos comunidad. E meta principal ta pa 2030 nos como pais Aruba produci 25% di nos mesun cuminda.
Un pabien sincero ta bai na Darrel Koolman como e Productor Hoben di 2021. Di parti Ministerio di sr. Arends kier a desea Koolman Family Farm hopi exito y perseverancia pa sigui cu e bon trabou cu nan ta desplegando.


text:
ORANJESTAD, Aruba
Den oranan di merdia esnan cu tabata pafo por a tuma nota cu rond di e solo tin un bunita rainbow. Aunke cu e nubianan ta scur rond di e solo por a tuma nota di e rainbow. Nos redaccion di E Arubiano a haya diferente yamada y tambe video cu nan a manda y tambe bunita potretnan di diferente angulo di e naturalesa cu ta rondonando nos .
Halo (di Griego ἅλwς, halōs) ta e nomber pa un fenomeno optico producti door di luz (for di solo of luna) den interaccion cu ijs cristalino cu a plama den atmsofera. Halonan por tin diferente forma, for di renchinan yen di color of blanco te na arconan of puntonan den shelo. Hopi di nan ta aparece banda die solo of luna, pero otronan ta tuma luga na otro area of hasta na puntonan opuesto di shelo. Entre e tiponan di halo mas conoci ta e halo circular, pilarnan di luz, y cachonan di solo, pero tin hopi forma mas, algun mas comun cu otronan.
E particulanan di ijs responsabel pa halo ta wordo haya hopi halto den shelo (den e parti mas halto di troposfera) pero den climanan friu nan por aparece tambe ta flota hopi abou, y e ora nan ta wordo yama na Ingles “diamond dust”.


text:
Bishita di bario na Cheng’s Supermarket tabata un exito
Bario di Noord a keda paralisa cu e bishita di bario di Frisian Flag. E team di Frisian Flag tabata presente for di 3.30 di atardi na Cheng’s Supermarket pa asina trece ambiente y promove e campaña di MoOoove den bo auto nobo cu Frisian Flag. E lechi mas popular na Aruba ta hibando un campaña agresivo pa asina educa full Aruba riba con importante e consumo diario di lechi ta pa dia.
Durante e bishita por a haña e formulario oficial pa por participa pa e Hyundai Eon y tambe ta responde na cualkier pregunta cu por tin referente e regla pa con por participa pa gana e auto. Tur esnan cu a cumpra cualkier producto di Frisian Flag durante e bishita, a spin e wheel pa asina haña premio manera T-shirt, Cap, Pen, lechi Frisian Flag of Choq. Hopi cara contento tabata tin di e muchanan cu a jump bay of riba e Dino Jump grandi di Frisian Flag.
Pa diasabra awor bario di Piedra Plat lo ta na turno. E team di Frisian Flag lo ta di bishita na Flat Stone Supermarket for di 3.30 te cu 7.00pm. Join nos na Piedra Plat y gana premio y jump riba e Frisian Flag Dino Jump.


text:
HILVERSUM – Kiko Friesland, Zeeland, Brabant i Boneiru tin komun? Esaki por mira for di aprel den e programa nobo di NPO 2 Expeditie Nederland (Ekspedishon Hulanda). E programa ta un kolaborashon úniko entre Omroep Max, diestres emisora regional i Ret Karibense.
Na NPO 2 ya kaba ta duna atenshon na tópiko regional. den e programa Noord-Zuid-Oost-West (nort, sùit, ost, wèst). Expeditie Nederland (Ekspedishon Hulanda) ta pas den e ambishon di NPO 2 pa duna mas atenshon na tópiko regional. P’esei tambe a buska koperashon ku e redakshon i koresponsalnan di Ret Karibense.
Kolaborashon úniko ku Ret Karibense
“Ku Ret Karibense nos tin añanan kaba ta lucha pa e islanan haña mas atenshon den media hulandes, tambe pa e relatonan bunita”, kordinadó di redakshon Leoni Schenk di Ret Karibense (NTR) ta konta. “E bunita di e programa aki ta ku e ta trata di loke ta konektá nos den e region. I esei ta hopi mas ku loke bo ta kere. Ku Expeditie Nederland, NPO 2 berdaderamente ta bai hasi un kos nobo, ku e parti karibense di reino komo e di dieskuater region.”
“Un paso lógiko”, Carmen Fernald, redaktor final di e programa, ta haña. Meskos ku Friesland i Limburg, e parti karibense tambe ta pertenesé na Hulanda. E perspektivanan ku e trahadónan di e programanan ta trese for di Aruba Kòrsou i Boneiru, ta duna un bista sorprendente di Hulanda. Pa mi e kolaborashon ku e emisoranan regional i Ret Karibense ta un paso lógiko.”
Den Expeditie Nederland e televidente ta mira reportahe kòrtiku di hende ku ta traha programa di diferente region. Kiko ta e diferensianan entre e provinsianan i e islanan si ta trata di biba, traha i tradishon? I kiko ta interesá e hendenan? Por ehèmpel den e área di durabilidat, historia, kultura, kuida otro i tradishon. E reporteronan ta bai buska e relatonan ekstraordinario, remarkabel i emoshonante. I asina nan ta pinta un propio imágen di Hulanda i e Reino.
Mira e transmishon
For di djaluna 4 di aprel por mira Expeditie Nederland 12.30 or den Karibe i 6.30 or di atardi na Hulanda. Por mira via NPO2, BVN i e plataforma di streaming NPO Start.
Bo ke un update di e reportahenan karibense? Mèldu meskos ku nos otro lesadónan pa e karta notisiero di Ret Karibense.


text:
[:en]
Kon nos por disponé di yodo?
Mientras ku rara bes nos ta topa skarsedat di selenio serka hende grandi, un defisiensia chikí ta masha probabel i por tin efektonan desagradabel pa nos salú.
Síntomanan di defisiensia
Selenio ta rekerí pa e konvershon di hormona di schildklier T4 den esun aktivo T3, pues un defisiensia di selenio por manifestá den síntomanan di hipotiroidismo.
Defisiensia di selenio ta parse efektonan sekundario di statines (produktonan pa redusí vèt), espesialmente daño na múskulonan i polineuropathy (defisiensia di nervionan)
Pakiko defisiensia por manifestá?
Kon nos por disponé di selenio?
Tur hende ta promové importancia di magnesio, pero ta parse ku poko ta haña sufisiente via di nan dieta. De fakto muchu tiki magnesio den hende su sistema ta wòrdu asosiá ku diabetes tipo 2, sindrom metabóliko, osteoporosis, malesa di kurason, astma, i kanser na tripa.
Síntomanan di defisiensia (djis un par)
Pakiko defisiensia por manifestá?
Kon nos por disponé di magnesio?
Pa mas informashon bishitá nos wèpsait www.hummingbirdfeather.com i/òf nos Facebookpagina di EMCuraçao.
Nos ta alkansabel telefónikamente na 747-1893 òf 516-5782.
Un kordial saludo,
Sandovar & Rina[:]


text:
The Bottom, Saba- Krio di kabritu na Saba, na un forma responsabel, no ta nada fásil na Saba. Esaki e kriadónan di kabritu Roderick Hassel, Jerry Hassel, Orlando Hassell, Timothy Johson, Justin Yu i Anna i Matthew Barnes sá di nan propio eskperensia.
Nan tur ta kria kabritu, dor ku nan stima bestia, pero ta duru pa gana algu di sèn ku esaki. “Ami a lanta ku kabritu, i pesei mi ta stima nan”, asina Orlnado Hassel (28) a ta konta. Orlando ta kriando kabritu for di su 20 aña.
Jerry Hassell (47) tin solamante dos aña ta kriando kabritu na Saba. “E ta tuma su tempu. Mi ta mira nan manera otro bestia di kas, manera pushi ku kachó, aunke e kabritunan ta keda pafo”,.
Reto
E doñonan di kabritu na Saba a splika di e problemanan ku nan ta enkontrando den loke hopi di nan ta deskribiendo komo nan hòbi. Kriamentu di kabritu pa gana sèn ku esaki, ta basta difisil riba e isla. Asina gastunan, entre otro pa kuminda di bestia, ta hopi haltu na Saba. “Kasi tur kos mester importá for djafó, en general for di Merka òf Puerto Rico”, asina Roderick ta splika. Otro problema ta falta di sufisiente yerba, voral durante temporada ku e isla ta seku.
Tin doño di kabritu ku ta gasta un 100 dòler pa dia na kuminda pa e kabritunan, loke ta hasi e krio di bestia un aktividat basta karu. Pa por gana algu, hopi di e doñonan sa mata kabritu pa manda e karni St. Maarten, pa bende esaki na e isla bisiña. Ayanan e merkado ta mas grandi i bo ta haña mihó prèis, asina Justin ta splika.
Naturalesa
Tur e doñonan di kabritu ku a wòrdu entrevistá ta mira kanamentu di kabritu den naturaleza komo problema. Ta mihó pa tene nan será riba bo kunuku. Kabritu ku ta kana lòs ta kousa hopi problema pa Saba. Nan ta daña hardin di hende, anto dor ku nan ta kome kasi tur kos, nan ta kousa eroshon tambe”, asina Anna ku Roderick ta bisa.
Resientemente gobièrnu di Saba a kuminsá ku un programa pa tira kabritu ku ta kana lòs riba e isla, den un intento pa kontrolá e problema di eroshon. Esaki ta kondusiendo na hopi emoshon i reakshon negativo den komunidat. Tin hende ta di opinion ku e forma di kria kabritu ku ta kana lòs den naturaleza ta ‘pas’ den e cultura loka di e isla. Tin otronan, sin embargo, ku no ta di akuero ku esaki. “Echo si ta ku tin demasiado kabritu riba e isla anto nan a para bira un problema”, asina Anna ta konta.
Kontrolá
Dor di kontrolá e kanamentu lòs di kabritu i stimulá krio di kabritu di forma responsabel i kontrolá, Saba ke trese un kambio positivo den kriamentu di kabritu riba e isla i tambe yuda trese mas produkshon lokal. Prèis di kuminda na Saba ta esun mas haltun den tur 6 isla di e anterior Antia Hulandes.


text:
Bèrgwensa – Komprenshon
Den parti 4 di Bèrgwensa bo ta mira kon e mama di Oscar ta bini na komprenshon. E ta realisá ki tipo di efekto su komportashon tin riba Oscar. No ta su intenshon pa hasié tristu. E ta primintí, meskos ku su yu muhé, ku di awor en adelante e t’ei pensa mihó tokante loke e ta bisa. Tambe e ta bai pasa mas tempu ku su famia. Mira parti 4 di Bèrgwensa aki.
Nos a pidi Akseso kon nan ta trata ku situashonnan manera esun di Gera. Regularmente nan ta topa ku situashonnan ku hende ke un solushon, sí. Pero nan no sa kiko nan mester hasi p’esaki. Ta importante pa habitantenan di Boneiru haña ayudo mihó i mas lihé. Mas lihé nos start kombersashon, ménos grandi e daño ta pa tur partido.
“Hopi bia ta difísil pa start un kòmbersashon ora tur e emoshonnan ta eskalá. Ku mediashon nos ta yuda e partidonan pa tene e meta general na bista, i asina bai den kòmbersashon ku enfoke riba solushon”, sigun un trahadó sosial serka Akseso.
Sentro Akseso Boneiru ta é organisashon pa ayudo sosial na Boneiru. Den Sentro Akseso a uni servisionan di un kantidat di organisashon eksistente manera e Sentro pa Hubentut i Famia, e Sociaal Wijkteam (Tim di Bario), e punto di konseho i notifikashon Violensia Domestiko i Maltrato di Mucha Guiami, Maatschappelijke Ondersteuning (Apoyo Sosial) i Jeugdgezondheidszorg (Salú Hubenil).
Tambe den kaso di nesesidat di un areglo di bishita i problema ku partner, Akseso por yuda den forma di mediashon.
Den kaso di kualke forma di violensia òf sospecha di violensia, bo por tuma kontakto ku:


text:
Kralendijk – Den un karta dirigí na gezaghèber Edison Rijna, konsehal independiente Daisy Coffie di Frakshon Coffie ta skirbi ku ‘Washington Slagbaai National Park Bonaire’ ta konsistí di 2 parti, Washington i Slagbaai. Washington ta pertenesé na teritorio di Boneiru. Gobièrnu di Boneiru a duna STINAPA Boneiru esaki pa manehá. Slagbaai ta pertenesé na STINAPA N.A., lesa Carmabi. Carmabi a entregá Slagbaai na STINAPA Boneiru pa manehá esaki. E kabritunan den Washington ta pertenesé na herederonan di Sr. Herrera ku a bende e plantashi aki ku Gobièrnu di Boneiru. E kabritunan den Slagbaai ta pertenesé na STINAPA N.A. ku ta Carmabi. A negoshá pa Slagbaai bini bèk den poseshon di Boneiru. Carmabi ta dispuesto pa hasi esaki i a duna palabra pa Slagbaai bira bèk di Boneiru, pero bou di e kondishon ku mester saka e kabritunan for di Slagbaai. Den su karta sra Coffie ta referí solamente na e kabritunan den Slagbaai. Segun Daisy Coffie den transkurso di añanan STINAPA Boneiru a hasi diferente akshon pa por a kontrolá i/òf saka e kabritunan for di den e parke, spesialmente e parti di Slagbaai. Si e kantidat di kabritu bira muchu hopi esaki ta afektá e mondi ku ta e fuente di kuminda pa tur e bestianan ku tin den e parke. Konsekuensia ta ku e kabritu no tin sufisiente kuminda i e ta bira suak. Ku otro palabra e mondi i e kabritu ta sufri den un situashon kaminda tin muchu kabritu den e parke.
Basá riba e informashonnan aki Daisy Coffie den su karta ta hasi e siguiente preguntanan: Gobièrnu ta na altura di disponibilidat di STINAPA N.A./Carmabi pa pasa poseshon di Slagbaai bèk pa teritorio di Boneiru? Gobièrnu ta na altura ku un di e eksigensianan di STINAPA N.A./Carmabi ta pa saka e kabritunan for di Slagbaai? Si tin korespondensia riba e puntonan aki ta posibel ku nos di Konseho Insular por risibí esakinan? Gobièrnu ta di akuerdo ku ke saka e kabritunan for di Slagbaai? Gobièrnu ta di akuerdo pa wak e maneho di STINAPA Boneiru pa saka e kabritunan for di Slagbaai mas di aserka i evaluá esaki? Gobièrnu ta na haltura ku aktualmente den kuadro di saka e kabritunan for di Slagbaai ta tira esakinan mata? Gobièrnu ta di akuerdo pa averiguá serka STINAPA Boneiru mas detaye tokante e maneho aki? Nos tin informashon ku tin okashon kaminda ta tira kabritu i ta laga e kadaver bentá pa deskomponé den mondi. Gobièrnu ta na altura di e aktonan aki? Si esaki ta kuadra, Gobièrnu ta di akuerdo ku ta tira kabritu i laga e kadaver bentá den mondi? Gobièrnu ta di akuerdo ku esaki no ta un maneho responsabel si nos tene kuenta ku nos tin famianan ku ta biba den pobresa sin kuminda adekuá pa kome tur dia? Kiko Gobièrnu ta dispuesto pa hasi den tal kaso manera deskribí aki riba?